qundao/data-zh-poetry huggingface dataset:
和許嵩老江上舟災
作者：晁說之
朝代：宋

火德孝嚴嗟掠虚，祝融江面怒心餘。
千尋赤尾干堯曆，百仞紅鱗滅禹書。
丙穴烘天誰得及，丁翁奔日更難如。
文昌右轄知幾早，無妄之災不我居。
平生易象論孤虚，富貴功名不願餘。
政府頻垂憂國淚，梵宮獨看竺乾書。
衆驚赤壁復焚爾，自擅三禪早晏如。
回首焚軀并溺骨，何爲不早傍禪居。
和資道山路見菊雜言
作者：晁說之
朝代：宋

桃李不如菊，露下花開意自足。
菊亦謝桃李，妖葩艷萼能入俗。
把菊比君君更清，愛菊肯教陶令獨。
君今漸作富貴家，平頭奴子紅腰束。
人誰敢號髯參軍，見者面柔辭氣曲。
惟有禪翁向晚秋，東籬細步想風流。
和資道巖巖亭二首·其一
作者：晁說之
朝代：宋

我來遊此亭，豈羨高陽里。
形神既生生，吉祥斯止止。
我無古人愁，古人無我喜。
頗恨桑苧翁，不來嘗此水。
和資道巖巖亭二首·其二
作者：晁說之
朝代：宋

昔年蜀武侯，泣下蕩陰里。
何如無事人，一亭欣所止。
悠然太山岑，相對真可喜。
不須樽中物，且酌巖下水。
和資道故山驛早行
作者：晁說之
朝代：宋

欲識混沌初，請君觀曉山。
浩蕩有而無，雲烟往復還。
流水意更新，四顧復聯攀。
日馭慎莫出，我要常蕭閒。
和資道登岱頂回
作者：晁說之
朝代：宋

藹藹天孫作曉嵐，爲嫌俗骨遣教還。
仙兒墮處真堪惜，只在含眸一笑間。
和資道讀王績傳
作者：晁說之
朝代：宋

飛亷有醜馬，卒歲得肥遊。
先生用自況，散髮汾水頭。
時時到醉鄉，萬彙如蝸牛。
板築杜康廟，配饗酒家流。
此意誰能解，空令兒女羞。
爲問關夫子，若何爲獻酬。
和資道讀賀知章傳
作者：晁說之
朝代：宋

少陵愛賀公，爽氣不可致。
寧向水底眠，不作塵中士。
謫仙見長安，狂言隨意至。
換酒解金龜，安知天王賜。
二子少可人，欣然得朋類。
我實異世客，遺編勞補綴。
念昔遊稽山，頗愛石上字。
再拜式畫像，物來見真意。
翰林有諸孫，能與我同契。
和陳叔易見寄
作者：晁說之
朝代：宋

終日焚香卻袢暑，只此於君媿典刑。
莫怪慇懃問元朗，此心要自渴滄溟。
和高二偶作長句
作者：晁說之
朝代：宋

流落歸來少故人，婆娑白髮强容身。
雷霆能斷王敦首，宇宙猶多庾亮塵。
以國與盟非所志，在邊不戰豈其仁。
兼資文武唯高子，誰識中原有虎臣。
哀韓君表無文編
作者：晁說之
朝代：宋

少師名德振鵷鸞，孫子何爲短羽翰。
不使功名藏竹簡，宜留文字後人看。
六丁取去嗟韓第，七子亡來恨建安。
賴有上公曾塔葬，多情無用涕汍瀾。
哭程伯威
作者：晁說之
朝代：宋

程子音書歲月賒，幾年泉下始咨嗟。
孤忠曾奏三千牘，絕藝寧論十四家。
白髪父號無淚絕，青箱兒恨有塵遮。
人生到此成何事，第二碑成亦漫誇。
問雪
作者：晁說之
朝代：宋

此雪問誰偏最喜，羯胡得意逞天驕。
黄河穩渡魚龍静，白馬增光劍甲豪。
我有玉鈐今震疊，爾看瑤璧莫呼號。
何妨特勅近臣燕，腸斷金罇費獨謡。
喜雨一首呈司錄諸公及諸先輩
作者：晁說之
朝代：宋

二年七日古人嘆，一雨三時此際心。
辛苦禜宗誅大厲，歡欣畢宿散羣陰。
無煩鐘鼓禽魚樂，便覺來牟波浪深。
敢恨泥功山下路，且增秀色遍遙岑。
喜魯直還用前韻再作·其一
作者：晁說之
朝代：宋

梵志問故鄰，木蘭坐舊床。
去恨已斷絕，歸意更淒涼。
喜魯直還用前韻再作·其三
作者：晁說之
朝代：宋

君有非常罪，幸此非常赦。
收身黑水西，重入白蓮社。
喜魯直還用前韻再作·其二
作者：晁說之
朝代：宋

鷓鴣不入饌，松柏有常心。
歸來應未老，但道古猶今。
四明歲晚水仙花盛開今在鄜州輒思之此花清香異常婦人戴之可留之日爲多
作者：晁說之
朝代：宋

前年海角今天涯，有恨無愁閒嘆嗟。
枉是凉州女端正，一生不識水仙花。
四顧
作者：晁說之
朝代：宋

四顧荒荒孰我容，百爲深省亦何從。
江山風雨愁皆滿，天地波濤恨未窮。
寧使衰容添白髮，難将世態入青嵩。
飄然已作東游計，康樂繙經待厥終。
因事
作者：晁說之
朝代：宋

風雨連宵疾病增，幽憂到此果何勝。
弟兄分散兩三處，圖史尋求萬一能。
魯酒齊歌元不惡，吳酸楚酪乍須稱。
東皇太一仁恩大，終使白頭見中興。
因借書作呈圓機
作者：晁說之
朝代：宋

似隱還如吏，山亭何所宜。
遙心回鴈陣，倦意結蕉旗。
使檄征錢急，鄉書問卜遲。
近郊有高士，慎莫道三癡。
因客談湖中大珠作
作者：晁說之
朝代：宋

既無武略擒渠帥，又乏文章騁國才。
甓社湖中有明月，可憐不肯入君懷。
因楊刑曹往荆南代書寄二唐高士
作者：晁說之
朝代：宋

二唐今日操，真視二龔多。
不道荆州遠，其如梁苑何。
魂收蒼壁夢，淚斷綠珠歌。
顧我非夫甚，嵩山空薜蘿。
因觀劉侍讀姚祕丞孫處士平山堂詩寄歐陽公唱和作絕句
作者：晁說之
朝代：宋

醉公認得揚州路，堂上平山列酒罇。
後日公榮來酩酊，賦詩可但屬姚孫。
因誦張司業無事焚香坐有時尋竹行之句擬其體作
作者：晁說之
朝代：宋

寂寞江邊舍，欹斜架上書。
焚香一童子，尋竹衆雞雛。
更甚昔人懶，寧論今世疏。
但慚爲吏在，不得跨鯨魚。
因雞鳴不響厲而作
作者：晁說之
朝代：宋

腸斷之雞不解鳴，要須煩汝報升平。
故知二虜非劉石，只是中原無祖生。
園中戲作白紵
作者：晁說之
朝代：宋

人間春色不須臾，芳草妬華不縈紆，楊花不分上空虚。
宓妃一去百代無，不如雲外萬樂俱。
南斗鼓瑟北斗竽，與酬酢者非君徒。
圓機再以梅絕句爲謝復作二絕·其一
作者：晁說之
朝代：宋

根冷花難也自開，何須獻納在雲臺。
幾多得意人潛恨，江令傷心幽澗梅。
圓機再以梅絕句爲謝復作二絕·其二
作者：晁說之
朝代：宋

此日梅花剩足依，明年歸只詠公詩。
不堪霸水匆匆别，待寄越膏重覓辭。
圓機再賦紳字韻詩深得凄切之格降嘆之餘叙事爲謝
作者：晁說之
朝代：宋

軔車邂逅便相親，同是山公啟事人。
短髮何堪臨石鏡，長懷漫自落泉紳。
談窮漢士三千牘，問盡胡僧十二因。
茅屋亂山誰復識，當年曾醉上林春。
圓機和邵大及予二詩可謂壓倒五更枕上誦嘆不已復作謝之足見來章之美能發人情思也·其一
作者：晁說之
朝代：宋

去歲巢乾燕子歸，生涯辛苦問何時。
門前似覺酒徒散，坐上何嘗筆力衰。
郡印故人能若若，田廬晚友亦差差。
莫嫌相望函關外，且是不爲陶令嗤。
圓機和邵大及予二詩可謂壓倒五更枕上誦嘆不已復作謝之足見來章之美能發人情思也·其二
作者：晁說之
朝代：宋

借問高吟何所歸，元和格律定同時。
折除官職知多少，兼領才名孰盛衰。
奏疏不爲黄閣計，結廬且共白雲期。
君家博士歸依佛，可笑夫君得計遲。
圓機寵以長句賀禱雪龍池輒次韻述謝
作者：晁說之
朝代：宋

神州鍾鼓浹年豐，燈熖紅綿照景龍。
况有玉楚榮廣內，不勞金甲老邊封。
同雲出洞如人意，孤宦臨岐斂病容。
何事儒先詩思苦，欲抛萬卷作三農。
圓機寵示覽先人元祐末廷試初考倡和詩編長句不勝感佩降嘆如紳字韻直似劉夢得何幸得之輒復作增來詩之美
作者：晁說之
朝代：宋

紛紛既晚宜無恨，尚憶當年獻策人。
小子何能初躍馬，大臣不肯舊垂紳。
叔孫處處偏知毁，景監人人總作因。
格律攄情如夢得，難禁孤淚濕新春。
圓機用墨淡甚輒以上色三丸爲好
作者：晁說之
朝代：宋

淡墨書名二十年，從軍未許勒燕然。
只疑淡墨爲君累，故遣陳玄去草玄。
圓機遊秦州有詩相寄輒次韻作
作者：晁說之
朝代：宋

風雨關心一夢難，欲於何地見征鸞。
街亭應念貶三等，壠坻須憐持兩端。
休聽鼓鼙參將幕，已驚鉛槧誤儒冠。
瑤音有底能相寄，不作龍鍾俗吏看。
在邉
作者：晁說之
朝代：宋

在邉有底適予懷，舒慘無時亦異哉。
醉到月前如失去，愁從騷裏却招來。
素心偶向三花盡，孤憤難教貳負催。
好覓羌村殘夜燭，待將何語與徘徊。
塗中依韻和高主簿完翁見贈長句
作者：晁說之
朝代：宋

孤宿孤江嗟婉娩，窮冬殘夜認璿璣。
乘槎邂逅關心切，舒錦綢繆到眼稀。
豈有梧桐留鳳食，端愁霰雪犯狐衣。
秦樓老去應多可，好聽吳儂緩緩歸。
夏祭日感事
作者：晁說之
朝代：宋

盛典千年出寶圖，佩環方澤影縈紆。
中天月護黄琮色，出海雲騰赤帝符。
已慣龜鼉呈上瑞，不驚風雨解前驅。
侍臣自有揚雄賦，擊壤何妨此鄙夫。
外甥三郎删定和予冠字韻詩極可喜再用其韻作二首韋蘇州有外甥趙伉獻詩合雅音·其一
作者：晁說之
朝代：宋

趙甥詩與雅音合，韋舅宜高進德冠。
我到古人良已遠，汝承宗姓莫教難。
傳家自喜春秋在，居職應憐翰墨殘。
門戶人身難相稱，衣裳儀觀不須嘆。
外甥三郎删定和予冠字韻詩極可喜再用其韻作二首韋蘇州有外甥趙伉獻詩合雅音·其二
作者：晁說之
朝代：宋

趙妹生兒身七尺，倚天劍稱切雲冠。
長人自惜聲名達，志士寧令扞格難。
墨翟商瞿心總厚，司空城旦術何殘。
還將格律成吟詠，作者應須爲爾歎。
夜來枕上得四絕句因視王性之謝其相訪也末専爲渠作·其一
作者：晁說之
朝代：宋

不待功成逐赤松，腐儒畢竟若爲功。
田園破碎風塵裏，腸斷當年夜雨舂。
夜來枕上得四絕句因視王性之謝其相訪也末専爲渠作·其三
作者：晁說之
朝代：宋

三川皆震大災異，汴水絕流上帝仁。
不使六龍遠巡幸，興王蒨地福重新。
夜來枕上得四絕句因視王性之謝其相訪也末専爲渠作·其二
作者：晁說之
朝代：宋

皇祚中興徹九垓，不煩猶道宋王臺。
歸鴻特比常年少，應戀黄麾不忍來。
夜來枕上得四絕句因視王性之謝其相訪也末専爲渠作·其四
作者：晁說之
朝代：宋

井臼無供戢羽貧，未知何地老容身。
更無一卷文書在，七錄家藏許卜鄰。
夜坐
作者：晁說之
朝代：宋

氛濁暑伏嘆，夜久神宇清。
魚躍遠池響，螢飛深竹明。
揚州妙歌舞，駐蹕盛公卿。
植杖看牛斗，今年當太平。
夜大風
作者：晁說之
朝代：宋

夜半江頭清客耳，彷彿鐘聲風雨裏。
雨收風冷獨嚴威，鼉號龍戰江聲徙。
政是夫差破吳時，鼙鼓百萬當者靡。
白頭嵩客奈此何，他年慣聽山之阿。
惟彼天地之中央，岫塤篪谷寧厭多。
吾土信美小人哉，何不處處作好懷。
夜聞烏啼·其一
作者：晁說之
朝代：宋

不眠無恨自悽悽，真聽人間烏夜啼。
明月未教塵鏡掩，華堂歌舞乍高低。
夜聞烏啼·其二
作者：晁說之
朝代：宋

義烏此夜一何啼，明日歡欣事不迷。
定是軍回薊南北，寧論賊退關東西。
夜聞鐘惜其不響
作者：晁說之
朝代：宋

宋都爲客喜還驚，無數霜天歸鴈横。
夜半鐘聲何太啞，由來石霣五無聲。
夜聽雨
作者：晁說之
朝代：宋

岐汴無煩和恊使，秦雲送我入梁園。
殘燈半夜夢回雨，心事誰來慟哭論。
夜雨
作者：晁說之
朝代：宋

夜雨聽沉寂，頗似嵩少時。
但怪越江上，非此嚴冬宜。
重岡迷積霰，故山今付誰。
潮頭斯更健，魚尾適自嬉。
獨如客子何，耿耿問心期。
夜雨
作者：晁說之
朝代：宋

夜雨豈不好，欠竹與芭蕉。
可想春意足，不聞聲蕭蕭。
清夢江之南，雲霓正逍遙。
舊遊二三子，爲我吹笙簫。
覺來耳餘清，明日是何朝。
夜雨不少住枕上作
作者：晁說之
朝代：宋

幾年飄泊敢何求，甘作傖公對楚囚。
風轉榮光新輦道，雨無時節舊揚州。
陸公奏議同誰恨，屈子離騷亦獨愁。
歲暮長江癃病客，飄飄荆渚覓同游。
夜風雨聲甚惡
作者：晁說之
朝代：宋

上元燈火胡塵裏，寒食田園野草生。
文武墜來唯不寐，精神耗後更多情。
片雲忽作幾日雨，衆恨添號半夜聲。
從此無煩問春色，市無過客漫荒城。
夢斷
作者：晁說之
朝代：宋

夢斷咨嗟故國寒，江湖風物共彫殘。
麻姑嫁時浪未息，織女支機石豈安。
不許忠臣施一語，徒令志士起三嘆。
不患盜賊不撲滅，要使盜賊耕桑難。
大熱戲作
作者：晁說之
朝代：宋

仕板三十年，罪籍乃十歲。
妻兒歎朝夕，欲免饑寒累。
爾來官南陬，長夏苦炎熾。
自疑吾其魚，釡鬵方盡沸。
金石方流爍，況此病而悴。
却顧妻兒笑，聊取一嬉戲。
饑腸雖自鳴，寒凍非吾事。
大風絕句二首·其一
作者：晁說之
朝代：宋

何事東風日又狂，後庭花要鬭新粧。
中興功業在清浄，王謝清談未易忘。
大風絕句二首·其二
作者：晁說之
朝代：宋

揚州桃葉能留客，任是東風江上狂。
南北人情亦相似，六軍不肯過咸陽。
天寧節後二日集英殿賜燕輒成長句
作者：晁說之
朝代：宋

誕彌陽月播陽春，萬壽杯餘燕豆申。
殿角垂虹天意喜，壁緹交鳯日華新。
星迴畢雨金沙浄，書發狄封玉甑陳。
何事昇平樓寂寞，要將銀嶽共璘珣。
奈我
作者：晁說之
朝代：宋

奈我所安何，無煩問所過。
潮聲雲外散，花色醉中多。
京國昨宵夢，邊城幾日歌。
功名悞男子，必使愧雲蘿。
奉楊公近蒙答四六狀極爲精麗
作者：晁說之
朝代：宋

博物張公適聖神，經營佐國不謀身。
一槍採擷朝林下，八駿遨遊暮海濵。
詩就秦州寧獨樂，政成周道要相親。
敗軍汙衊誰哀念，敢謂勤渠問解巾。
奉紙百番於姑夫主簿并以謝四詩之寵
作者：晁說之
朝代：宋

怯見詩千首，慳持紙百番。
紙多詩剩到，費殺啞兒言。
奉高道中作
作者：晁說之
朝代：宋

雲埋樹林遠，雨添山色重。
我馬自知行，秋風更相送。
悠悠鄒魯間，此意將誰共。
明朝是别離，想此如殘夢。
始到無極作
作者：晁說之
朝代：宋

徂歲若飛羽，去矣不可招。
諒積寒暑多，我髮覺翛翛。
是身一枯木，引憂自焚燒。
河山再遊宦，鄉國夢魂勞。
友朋不敢思，得意在本朝。
弟妹天一方，披衣泣中宵。
介拙取如此，罪侮肯相饒。
眷言此邦人，不與我逍遙。
五日無羊俎，十日無魚庖。
懶我蔬菜慣，妻兒嗔呶呶。
亦有寢食地，肘申瓦歎搖。
政自不容膝，如彼風後巢。
當此仲夏時，何以謝炎歊。
前聞嚴君平，氣和生涼颷。
但恐此語欺，古道久可嘲。
平生鄙潘岳，懷縣復鬱陶。
靖節真吾師，一去何超超。
終期不自墮，賦詩畔牢騷。
子强賦詩還張簿與予唱和詩卷復用韻謝之
作者：晁說之
朝代：宋

同時先後避風塵，異縣相看意更親。
不武可知難陷陣，片文安得易容身。
游兵去喜添新恨，燕子來驚問故人。
何處有詩能自勝，賴君揖客賞陽春。
孤鴈
作者：晁說之
朝代：宋

風驅雲卷一身微，慕侣高高急急飛。
未許高人能遠遁，梁王池館故同歸。
宋太夫人挽詞·其一
作者：晁說之
朝代：宋

漢室賢良逝，萊妻節操長。
生涯兩丱角，心事一縑緗。
膝下黄金带，齋中紫玉章。
人間足悲樂，壠柏起清商。
宋太夫人挽詞·其二
作者：晁說之
朝代：宋

白髮餘欣喜，清時忽嘆嗟。
棧危思杜宇，淮漲夢僧伽。
鸑鷟能儀國，驊騮善保家。
傳聞專却粒，歸去五雲車。
客有傳黄戎州三絕句者因次韻·其一
作者：晁說之
朝代：宋

朝歎烏皮几，暮歎木樨床。
勞我情不堪，念君罪不涼。
客有傳黄戎州三絕句者因次韻·其三
作者：晁說之
朝代：宋

名大不忍殺，罪大不以赦。
荔子紅滿山，身落鄉人社。
客有傳黄戎州三絕句者因次韻·其二
作者：晁說之
朝代：宋

驢技已過目，戎衣方駭心。
文章端自誤，痛悔空在今。
宮觀請不遂揀兵戍河朔
作者：晁說之
朝代：宋

擬駕柴車反故園，却料甲士倚和門。
桐孫竹祖俱相笑，欲肖秦音長子孫。
宿會真宮靈休廳
作者：晁說之
朝代：宋

我雖養佛胎，未必有仙骨。
如何羽衣人，而亦容我宿。
岱岳若宗社，徂徠隱敵國。
沈沈兩山間，真會駕白鹿。
仙子嘯清風，玉女佩金籙。
擾擾人間人，悠悠欲五欲。
宿洛川嘉槐驛其槐真可愛因思李承之待制嘗爲此縣令有所建退省堂存焉
作者：晁說之
朝代：宋

昔爲扁舟客，益覺此生浮。
逮今郵亭役，重膇仍百憂。
嗟予何所可，歸去無田疇。
慚愧庭下槐，百年霜霰秋。
上苑誰移根，兔目自山丘。
曾見李長官，矯矯增風流。
欲登退省堂，秀句吟白頭。
天上問風月，還似當年不。
寄中遠越州旅舍兼簡宋倅
作者：晁說之
朝代：宋

自言無悶於兹久，何事今朝嘆息頻。
同病願逢閒話客，異鄉難得借書人。
獨尋剡縣溪山去，厭見揚州花木新。
茶寄卧龍何日到，貳車東宋世相親。
寄侍講呂原明七丈
作者：晁說之
朝代：宋

悠悠客子京華遠，只把清秋淚濯纓。
黄葉風前身亦老，白雲影外世還輕。
書來舊德知無恙，夢斷疏鐘恨有情。
昔日諸生今在不，丈人因爲話平生。
寄光公
作者：晁說之
朝代：宋

湖上石楠花出屋，待久老僧來默默。
徐言經歲不出門，偶向今朝移苦竹。
有琴掛壁積塵埃，强之使彈響山谷。
至今兩耳猶泠泠，邊風日夜相思曲。
寄城中親舊
作者：晁說之
朝代：宋

蒼皇逐客投蘭若，傍曉衾寒喜且驚。
隱隱似聞開静版，沈沈欲歇讀經聲。
好將遲暮此間過，强欲論思何處行。
城裏有誰能念我，勞渠努力致升平。
寄富季申
作者：晁說之
朝代：宋

故人風雪知何處，旅夢時時得舊游。
温麥周禾不我飽，秦雲隴水使君愁。
劉琨數刻歡安在，何遜一筵笑則休。
賦就思玄塵易絕，詩成述祖淚難收。
曾窺漢簡和戎策，尚憶津梁禮佛裘。
大軸丹青猶凛冽，小官孫子太卑陬。
故園多謝凌霄木，直到丹霄上上頭。
寄恂公
作者：晁說之
朝代：宋

南屏不可見，歲晚得恂公。
辯笑潮難久，閒嫌雲住空。
誰家紉落月，獨起汲寒鐘。
八十歲除夜，寧知塞漠風。
寄昭德兄弟·其一
作者：晁說之
朝代：宋

莫言無合亦何傷，旅雁卑飛怯稻粱。
南畝荒蕪嵩少遠，却來檝口祭勾芒。
寄昭德兄弟·其二
作者：晁說之
朝代：宋

甬東羈旅情何託，江北蒼芒恨不收。
靜夜櫓聲來枕上，猶疑身在木蘭舟。
寄李輔之·其一
作者：晁說之
朝代：宋

嫁樹裁花待上元，一燈明熖照山樊。
香爐下烟霞客，此夜皇州亦掩門。
寄李輔之·其二
作者：晁說之
朝代：宋

布裘菜飯久忘言，糲食粗衣過上元。
怪底狂風迷四野，榮光自滿濯龍門。
寄果公
作者：晁說之
朝代：宋

果公消息太茫然，六尺堂堂只眼前。
斗極新春年八十，烟霄故國路三千。
毎慚鍳薄朝多語，待學情亡夜不眠。
此世難期再相見，試容抒思序真詮。
寄温倅江十四
作者：晁說之
朝代：宋

離别蹉跎歲月深，故人带未九環金。
狂兒易悦笙歌費，志士徒勞涕淚侵。
金紫早年唯樂夢，令公老去亦傷心。
永嘉康樂風流在，别乘猶能翦綠林。
寄焦山成老高郵滋老
作者：晁說之
朝代：宋

他鄉卧病白頭翁，孤憤猶存涕淚中。
竹葉有陰唯待月，蓮花自殞不須風。
明朝白帝行商令，何日黄麾入漢宮。
一死等閒無足惜，道人第一莫談空。
寄琦公住小溪
作者：晁說之
朝代：宋

窮塞歲暮懷，琦公實真侣。
恨此長城風，不送小溪雨。
夢斷七十强，心留五字苦。
斯世何寂寥，無人稱支許。
寄謝任伯察院
作者：晁說之
朝代：宋

終日小園何所爲，忘言不讀國風詩。
閒來却覺呻吟好，老去仍知疾病宜。
月在鄜州能到此，人遊梁苑誤行期。
徒憐宋玉無秋思，既識清高又可悲。
寄陳叔易
作者：晁說之
朝代：宋

春色今似我，已老不足愛。
花隨浮雲空，只有蜂蝶在。
問春歸處無踵跡，腸斷江南與江北。
青春不似青山常有情，處處相逢好顔色。
山中故人頭亦白，何敢勞渠坐相憶。
願得春風一夜萬丈高，乘之歸去舊巖谷。
寄陳留江子我
作者：晁說之
朝代：宋

江家宅在嚴家瀨，亦有商聲歌半夜。
不煩死魚遠吐墨，誰識天馬早流赭。
嗟予久已烏角巾，愧爾當年白蓮社。
唯昔灊山見老禪，枉嘆門人才下下。
寄隰州李九使君
作者：晁說之
朝代：宋

隰州太守詩來好，何事新詩不寄來。
歲暮異鄉思里社，山寒宿雪啟罇罍。
數莖白髪何堪照，一寸丹心未肯灰。
唯有早歸箕潁計，暮酬朝唱不論才。
寄韓君表
作者：晁說之
朝代：宋

别離何用愁天涯，塵世來由百感賒。
白雪恨難逢柳絮，東風悔不識梅花。
詩書異戶余何有，將相同時君莫誇。
聞道近還思卜築，好來嵩少共煙霞。
寄題鎮江寶墨堂
作者：晁說之
朝代：宋

常潤特令賜吳楚，從兹錢氏政相宜。
江山閲世無今古，金石何年有合離。
小諫縱歌文史外，侍郎決策甲兵期。
只尋舊墨題新榜，念爾邦人肯擾之。
寒江
作者：晁說之
朝代：宋

寒江不可望，怖爾船中客。
波濤已無時，風雨又幾日。
人多冒險艱，我獨幸沉寂。
蛟鼉得意豪，鴻雁歸期急。
吾孫解蠻語，政可一戲劇。
寒甚
作者：晁說之
朝代：宋

二月春風著意來，氈裘北客尚低回。
只應是日無何遜，江上梅花未肯開。
寒食書事
作者：晁說之
朝代：宋

冷官不易逢寒食，海角風霜剩作寒。
杏粥榆羮渾不見，蓬池春色夢中看。
寓興
作者：晁說之
朝代：宋

秋風來偏戰，萬葉倐奔亡。
客子江海間，是時多慨慷。
何事新來鴈，矯翼過吾鄉。
吾鄉多霜雪，豈不坂路長。
思覽萬物表，試登千仞岡。
徜徉未終樂，急景歎扶光。
寓高郵禪居寺
作者：晁說之
朝代：宋

冰霜歲暮時，澤國更何爲。
菰米經寒澀，蘆門避亂宜。
小人誇敵騎，志士憶京師。
欲語殘僧笑，君歸未可期。
實紀二十韻
作者：晁說之
朝代：宋

雙廟之前扁舟艤，太原失守胡塵起。
鐵馬渡河京城閉，堤上奔亡如磨螘。
不是清河早腹兵，千艫萬舳去何已。
百家相逢不相識，同聲嘆言有如此。
閹貫梟顱一日間，地下未應有餒鬼。
董卓燈臍照傕氾，禄山腸流盛安使。
京不及刑家自全，黼弗顯誅恩尚委。
楊炎終報元載讎，微之實同宗閔恥。
政刑既棄胡虜盛，中國不尊招訕毁。
尊名重器假狗彘，公卿何人是知理。
嗟予老病豈樂生，實抱忠謀難須死。
亦嘗奏對明光殿，寒饑徒步荆棘裏。
面風背日若有待，前有戎車後妻子。
戎車不斷頓都城，元戎一言左右以。
遙有人家投宿無，骨肉夜飯無鈍齒。
不嗟五日不頮面，但憐一夜燈花喜。
庶幾明發脱盜手，復見皇威振遐邇。
廟堂再見謝太傅，奕棋未罷風塵弭。
前夜客投佛寺晚，全家凍泣木魚底。
我今朝夕幸已多，聞見紛紛聊實紀。
将出江絕句
作者：晁說之
朝代：宋

脩門縹緲夢悠悠，歲暮長江斗柄浮。
奮翼鳴雞急自和，白頭鼓枻爲誰愁。
将爲枝江之行
作者：晁說之
朝代：宋

北斗垂几尺，東京路幾千。
大江復幾深，臘尾難放船。
豈無彫胡飯，疾病相後先。
波濤日夜起，高枕相與眠。
春風明日來，爲我添華顛。
沅湘盛春風，蘭茝爲人妍。
沅湘無故人，耕釣異雲煙。
沅湘有故人，避地于我前。
彼美媚學子，共講中庸篇。
將至鄜州
作者：晁說之
朝代：宋

平生心迹笑元龍，今日城邊比蔡邕。
豈是白頭著書地，聊當涕泣自從容。
對月偶成
作者：晁說之
朝代：宋

我屋天之東，月從海西來。
不解傳消息，起舞興悠哉。
千里玉繩斷，萬頃金波開。
爲我清皮骨，憐我兀塵埃。
座有玉山人，欣然共徘徊。
談笑喜復喜，詎必蝦頭杯。
對雪
作者：晁說之
朝代：宋

念昔幽居久，幽懷劇歲殘。
茅亭因雪過，沙渚與鷗寒。
暫喜凉塵息，將愁秦樹單。
六花如結子，孤客鬢邉看。
對雪再用豐字呈圓機
作者：晁說之
朝代：宋

何人醉酒在新豐，暮雪瓊飛驂玉龍。
雲借威稜如直指，風排傾倚似斜封。
堂堂不及侏儒飽，烈烈徒多憔悴容。
久負梁園能賦客，且遵漢詔善勤農。
對雪懷淮安郡王郊居
作者：晁說之
朝代：宋

六出花開郊野興，王居不數沈休文。
洞房窈窕玉簫遠，綺席徘徊瓊糈醺。
大藥定應須火候，佳人可復悮行雲。
自憐收拾征衣客，白眼寒空送雁羣。
尚憂
作者：晁說之
朝代：宋

建康庾令豈多愁，未識皇恩覆九州。
初訝單于陵大漢，重驚玁狁犯宗周。
今朝不見安邊策，前日空多定遠侯。
江海張公漂泊久，即看讜議動前旒。
屈原石板上見圓機題詩因和之
作者：晁說之
朝代：宋

門掩自閒閒，樽空寧薄薄。
妙語知杜美，剛腸識雷惡。
饒花人豈貧，多竹地不薄。
最道長官難，只愁里胥惡。
山中酒熟
作者：晁說之
朝代：宋

山醖今朝熟，黄花老不香。
沉陰千萬里，何處有重陽。
山城聞笙簫思□□靈芝宮事作
作者：晁說之
朝代：宋

笙簫婉孌落人間，目極靈芝宮不還。
猶喜遺音吾獨識，且教明月住空山。
山行微雨對花覺秦少游山路雨添花之語爲佳因有感於斯人
作者：晁說之
朝代：宋

今日山行花畔語，故人佳句雨添花。
瘴來首秃成纍鬼，夢裏懷鉛稱史家。
輕薄揚州真可笑，賢良漢殿更堪嗟。
寧知用短難鳴者，只得身存下澤車。
山頭對花·其一
作者：晁說之
朝代：宋

欲脫羈愁暫媾春，花先木末傲難親。
無才與作山居賦，遮莫山花處處新。
山頭對花·其二
作者：晁說之
朝代：宋

老欲留春不用忙，却愁花發送春光。
山頭紅綻難爲媾，年少才高憶謝莊。
峻極上院
作者：晁說之
朝代：宋

山下青青春已歸，百花山上正芳菲。
人間顔色易零落，百萬千年雲錦衣。
嵐露雨
作者：晁說之
朝代：宋

越山八月時，颺颺嵐露雨。
却疑梅再黄，奈何燕已去。
平生始知名，要來愁羈旅。
前愁豈不多，紛紛新代故。
誰爲司愁者，特於予不負。
寄言宦遊子，行李莫匆遽。
席上别諸公
作者：晁說之
朝代：宋

西城别袂望東城，勇發征車却怯行。
朋肯聲前金闕恨，胡盧歌裏玉關情。
鶯啼有意因風斷，山影無垠爲月横。
人世分攜吾可那，千鍾不醉在天明。
席上有唱歐公送劉原甫辭者次日又有唱東坡三過平山堂辭者今聯續唱之感懷作絕句
作者：晁說之
朝代：宋

龍門不見鬢垂絲，莫唱平山楊柳辭。
縱使前聲君忍聽，後聲惱殺木腸兒。
平昔於王褒贈同處士八絕中喜誦其龍尾禪室一首今連日行荒山中頗增幽居之興以其句爲一詩寄楊中立謝顯道劉壯輿陳叔易同趣歸期也有好事者亦不予鄙·井汲纔通徑
作者：晁說之
朝代：宋

山頭百尺井，有徑看如失。
唯有參横時，山人起自汲。
平昔於王褒贈同處士八絕中喜誦其龍尾禪室一首今連日行荒山中頗增幽居之興以其句爲一詩寄楊中立謝顯道劉壯輿陳叔易同趣歸期也有好事者亦不予鄙·人還虚室静
作者：晁說之
朝代：宋

何許人到來，得葯尋歸徑。
吾廬月不落，象外獨常静。
平昔於王褒贈同處士八絕中喜誦其龍尾禪室一首今連日行荒山中頗增幽居之興以其句爲一詩寄楊中立謝顯道劉壯輿陳叔易同趣歸期也有好事者亦不予鄙·蓬蒿自杜門
作者：晁說之
朝代：宋

藜牀坐來久，前年曾到門。
聞道蓬蒿滿，秋風著舊根。
平昔於王褒贈同處士八絕中喜誦其龍尾禪室一首今連日行荒山中頗增幽居之興以其句爲一詩寄楊中立謝顯道劉壯輿陳叔易同趣歸期也有好事者亦不予鄙·鳥宿暮林喧
作者：晁說之
朝代：宋

朱晚鳥歸宿，倦飛憎世樊。
綸巾久接狎，訴語不嫌喧。
年年至日常爲客
作者：晁說之
朝代：宋

年年至日常爲客，只此凄凉似古人。
忍傍寒江望京國，難將旅鴈與心親。
天涯誰解觀雲物，弟輩遙憐面玉宸。
自料明年猶俗駕，南京不到到西秦。
幽齋
作者：晁說之
朝代：宋

幽齋無客自焚香，古像誰知静放光。
秋色深來人寂寞，鴈聲斷處月荒涼。
病軀如似小損可，賊勢流傳大獗張。
可笑韓公憂有分，人言憂責屬巖廊。
庚子冬至祭鼎閣差充太祝致齋於內西廊待漏院以近法物庫有火禁甚嚴不勝晝夜寒苦輒成長言
作者：晁說之
朝代：宋

至日爲客昔人歎，況乃客次在齋宮。
齋宮所寓有火禁，冰食霜寝多淒風。
豐屋高懸日不到，未信一陽生是中。
嘗聞鼎以大祭祀，未聞祭鼎陳笙鏞。
兹焉祭鼎戒羣吏，古也拜竈勞皇躬。
森森鼎閣祚厥西，矗矗明堂配自東。
天子萬歲調元象，歲歲年年爲祝工。
庚子初伏前一夕大雨
作者：晁說之
朝代：宋

雨來夜早晚，夢斷驚所向。
鼓鼙聲後先，龍蛇勢下上。
奈此老屋何，詩書果何當。
幸矣托皇州，高枕得無恙。
瑞物日紛紜，豈我獨飄蕩。
興言反山楹，羸思輒以張。
疏泉到雲根，松竹青益放。
胡不返柴車，於焉事鬱怏。
平生知顧行，短髮增惆悵。
明朝入初伏，金火兩無恙。
庚子至前二日韓德全李師民相繼而至聊書一時之事
作者：晁說之
朝代：宋

先後客無約，寒窗注夕陽。
縱談香柏子，孤興飲松黄。
不道仇池遠，唯迎至日長。
於焉豈易得，回首即他鄉。
延安江漢堂上懷范五丈龍圖堂是五丈所建
作者：晁說之
朝代：宋

煌煌斗柄垂南北，浩浩斯人江漢堂。
横吹三川秋月遠，雅歌九姓暮天長。
頗間病後精神好，最是秋來飰食强。
誰識得名因伯氏，飛鴻送盡更茫茫。
式微
作者：晁說之
朝代：宋

暮雲朝翼與心飛，白首何堪客子衣。
潮去潮來無遠邇，江南江北有從違。
廟堂慎用太平策，畎畝先知禍亂機。
一唱式微腸九斷，微乎微乎我同歸。
引伴宣事惠詩六首過有褒稱且及其叔子文之舊輒次韻爲詩·其一
作者：晁說之
朝代：宋

白髪蕭條到海濵，秋風邂逅故園人。
三千紅錦巧爲帳，百萬黄金肯買鄰。
漢節陸離驚遠俗，商歌窈窕會相親。
男兒躍馬横戈志，收入詩壇更絕塵。
引伴宣事惠詩六首過有褒稱且及其叔子文之舊輒次韻爲詩·其二
作者：晁說之
朝代：宋

一世凄凉朋友恨，九原涕淚歲時深。
逢君若自傳家法，顧我寧堪話此心。
却喜雞鳴藏麗句，遙看鳳閣散層陰。
幾多故舊問衰悴，說似羸師不足擒。
張平叔家絲糕
作者：晁說之
朝代：宋

君家絲糕何處絲，三月晴天蕩漾時。
繭頭越女繰不得，却煩素手與晨炊。
客子千頭萬緒苦，方寸五紽誰得知。
後十一月十一日夜宿柳子鎮
作者：晁說之
朝代：宋

早歲無知到柳橋，黄流澎湃客雄豪。
自從道路無形勢，今日睢陽益漫勞。
從教
作者：晁說之
朝代：宋

從教病着探葵减，未放愁攻白髪添。
欲看落花時入戶，風高盡日不垂簾。
從經略安撫侍郎叔乞松醪
作者：晁說之
朝代：宋

春來玉帳閒無事，自料穿松壓酒糟。
即恐金罇未相稱，山房乞取伴離騷。
從高守乞石笋
作者：晁說之
朝代：宋

竹萌何處在，石笋眼中青。
乞取分幽徑，難忘玉笋廷。
復作山字絕句呈圓機
作者：晁說之
朝代：宋

羊頭山笑雞頭山，我粲文章爾漫頑。
遊子白頭顔不少，任人譏侮亢高顔。
復入鄜城南門
作者：晁說之
朝代：宋

南走京洛道，羸驂到却回。
只應如幕燕，自有社相催。
復次韻寄子我四首·其一
作者：晁說之
朝代：宋

柴門僅付一寒盧，不內不妻深有模。
每與篔簹同繾綣，好來箕箒共蕭疏。
謝娘莫道能聯句，鄭婢無煩亦讀書。
前日㛹娟今不見，頭槌眼臼却能如。
復次韻寄子我四首·其三
作者：晁說之
朝代：宋

當年配馬莫嘲盧，今日化龍還寑模。
麈尾雖長君不妬，搔頭漫短我能疏。
夜寒青女難攜手，海闊麻姑肯寄書。
五色筆歸空婉娩，幽篁殘夢自常如。
復次韻寄子我四首·其二
作者：晁說之
朝代：宋

何須晚嫁獨傷盧，雲母無媒自納模。
虹斷美人情不競，雨回神女分還疏。
敢同孫壽巧爲態，頗稱江淹懶著書。
歎息火籠俱麗質，當年風韻本何如。
復次韻寄子我四首·其四
作者：晁說之
朝代：宋

汾陽勳業重彤盧，凉霍同封不世模。
貧士豈知燕玉暖，幽眠莫共膩香疏。
從容恥與石爲弟，寤寐欣逢仙降書。
若是雙流參六貴，錦圍繡被又焉如。
復用前韻即事奉寄
作者：晁說之
朝代：宋

南充有狂女，何以號仙君。
不食喧愚嗜，忘言聳世欣。
我常饑亦健，公更默能文。
鶴駕如相招，應須即日勤。
德麟夜相過用前韻作
作者：晁說之
朝代：宋

王孫未放木蘭舟，憶别親知與訪求。
軟語斗牛迷後雁，傷心波浪没浮鷗。
燈前有喜新佳句，泉下無慚舊俊遊。
潁尾可居鄰可卜，白蘋紅蓼共君休。
德麟留詩相别輒次韻賀送
作者：晁說之
朝代：宋

安穩王孫一葉舟，朅來京國淡無求。
任生白髪曾料虎，分絕紅塵自狎鷗。
桓笛不堪留往恨，膺門誰復憶同遊。
重陽無酒仍分袂，雨作黄花淚未休。
忽蒙秀實內黄賢尉寄書期許稠至有經世之語輒代書爲謝
作者：晁說之
朝代：宋

歲宴慕羣侣，魚鳥各知息。
故人音書來，憐我此時憶。
忠言開靡靡，豈但問寢食。
我有山耕願，久矣君已得。
中道忽獻書，明時思自立。
一官雖漫與，頗知民苦疾。
豺狼不當路，雨露發天秩。
植杖聽班詔，去暴看甲乙。
閭閻心欲速，廊廟慮匪棘。
恨不死褚淵，歎嗟起安石。
固云小人鄙，未易君子識。
悠悠定誰堪，世事兒女劇。
君才雄且鋭，欲振排雲翮。
但恨張公子，蹶蹶難與適。
功名良可圖，燕然銘謾勒。
思四明所居與桃紅渡相對
作者：晁說之
朝代：宋

今朝旅恨到何處，軒窗直對桃花渡。
桃花渡上風吹雨，道人芒屩誰來去。
思歸
作者：晁說之
朝代：宋

忽有故園夢，秋冬恨不勝。
菊難月掩映，梅耐雪馮陵。
客鬭南唐墨，僧禪後夜燈。
如何不歸去，京國腳騰騰。
恨同
作者：晁說之
朝代：宋

恨同枉渚頻潮汐，情與游絲鬬短長。
垂釣蠻童緣底泣，難將心事問何郎。
恨契詩
作者：晁說之
朝代：宋

坎壈愚無計，慟哭老無淚。
居處近何適，隱遁遠何暨。
爰來未嘗恨，始恨金石契。
何朝鎔而泥，亦暮泐以滓。
有美者伊人，平昔嘗自謂。
此身敢自輕，實與劉向類。
孰如同姓憂，斧扆況忠對。
與我盛蘇門，何人忍棄背。
顧彼蒼蠅姿，須臾來附驥。
附驥只須臾，沒身有臭嗜。
國中起四顧，誰門復擅勢。
前日既居貨，今日宜入市。
市王誠何知，多賤而少貴。
懦劣既先奔，强梁亦晚至。
俄然欣解榻，倐爾勇投袂。
烈烈參貔貅，堂堂得英衛。
雲朔土即復，悝于頸當繫。
如或騎豬歸，鐵甲遮羞愧。
功成麒麟閣，丹青更何視。
莫能爲爾言，擊指血迸潰。
況我本小人，西京仍已亟。
所得果幾何，作詩深自勵。
悠悠
作者：晁說之
朝代：宋

悠悠知作吏，泯泯送年華。
勉强對殘客，慇懃惜落花。
敦行慚不聖，潮汐恨空賒。
却怕梁園去，家人問海涯。
悲秋
作者：晁說之
朝代：宋

白楊夾道起秋聲，要使征人恨不平。
自笑一生成底事，元常筆秃却談兵。
悼亂
作者：晁說之
朝代：宋

解組邊亭畿甸來，且將白髪共徘徊。
去年亭下花何在，日夜風塵不得開。
惜春
作者：晁說之
朝代：宋

待得鶯來花已落，斷難料理漫咿嚘。
便如前哲亦非敵，八斗才當萬斛愁。
愁
作者：晁說之
朝代：宋

揚州枉矢何時弭，涿野蚩尤尚未俘。
底處愁城能著我，風爲愁騎雨愁車。
愁·其一
作者：晁說之
朝代：宋

雲暗花寒春在否，煙波漠漠不禁愁。
此愁肯逐楊花散，常與幽人種白頭。
愁·其二
作者：晁說之
朝代：宋

無奈愁來欲解攜，春光何事亦如迷。
只應自有人行樂，枉是多情王會稽。
愁闌
作者：晁說之
朝代：宋

淮南初客初嘗起，久客淮南愁亦闌。
秋夜無聞喜風雨，柴門自掩醉江山。
詩書不讀談常到，香火如勞意更閒。
北望歸期殊未可，却思南渡滄浪間。
感事
作者：晁說之
朝代：宋

人物今朝何寂寞，我思前輩太峥嶸。
仙才難測趙周翰，俗眼聊窺石曼卿。
鸞鳯騰輝何處在，珪璋振德是人斯。
怪來高論空無騐，可是岐公作宰衡。
感事
作者：晁說之
朝代：宋

功名富貴搃愁予，南北東西盡畏途。
悔不讀書徒語爾，老來悔讀少年書。
感事
作者：晁說之
朝代：宋

十年三冬時，櫃火簾小室。
讀書似少疲，坐睡塵兩膝。
飛雪封我窗，號風過我壁。
時有可語人，對之亦默默。
當時不知樂，興言在今夕。
今夕何爲者，荒山事行役。
僕馭同饑寒，惝恍若有失。
旅舍既淒涼，臺牒更狼藉。
始信柳柳州，幸此南夷謫。
歸去亦何難，清時惟所適。
感事
作者：晁說之
朝代：宋

王師真不戰，天險易摧殘。
盡室少徒步，朝饑夜更寒。
胡塵無甸服，漢月照長安。
凶悍仍無禮，嗔予不守官。
感事
作者：晁說之
朝代：宋

短髮猶思沐，修途頗夢歸。
不慚爲吏拙，但恨讀書非。
隴上健兒戍，漁陽突騎圍。
誰能圖戰陣，枉是著朝衣。
感事
作者：晁說之
朝代：宋

長江無月令，氛祲日胚胎。
北闕望不見，東風呼弗來。
后皇本圖治，上帝肯遺才。
爲問縉紳士，何容賦七哀。
感事
作者：晁說之
朝代：宋

長鯨江海尚翻波，欲濟無航可奈何。
物象蕭條秋序薄，人生感慨腐儒多。
翠輿不見邊塵起，旅鴈能隨漢月過。
七日之誅今幾日，猶煩樂職在中和。
感事·其一
作者：晁說之
朝代：宋

我有清時略，白頭病在床。
必須誅國賊，先要射天狼。
割據江山舊，艱難日月長。
百花寒未發，朱帝恨茫茫。
感事·其一
作者：晁說之
朝代：宋

玉仙鴻福最先春，今日枝頭壓戰塵。
千里無非逃難客，二年誰是看花人。
偶來水國充饑易，況有儒冠請益頻。
天地雖窮吾道在，圖書焚盡更重新。
感事·其二
作者：晁說之
朝代：宋

人心端可見，戎馬幾時休。
往哲真能恨，來賢更用愁。
只應當日淚，常共大江流。
漢縣寥寥甚，今爲輔帝州。
感事·其二
作者：晁說之
朝代：宋

青春住莫過，伴我恨無窮。
家在風塵裏，客來兵刃中。
小人真樂禍，大吏競興戎。
暫適义魚市，長慚斬将功。
感事二首·其一
作者：晁說之
朝代：宋

本是懸車却掃人，猥貪雨露政惟新。
干戈難作牆東客，疾病猶存硯北身。
敢覓圖書灰燼裏，誰分盜賊甲兵屯。
紛紛四海人知否，猶屬炎年第一春。
感事二首·其二
作者：晁說之
朝代：宋

流寓無家浪漫行，全家處處話升平。
溪山色外京關色，風雨聲中讀誦聲。
周粟本難供口腹，漢庭未易議公卿。
海涯更比天涯遠，泛泛天波一葉輕。
感事詩寄韓侍郎
作者：晁說之
朝代：宋

去年過却京塵裏，今日無煩嘆白頭。
且喜歸來收客夢，何妨無酒破春愁。
閒鳴庭樹鳥聲樂，遠使疏泉山影浮。
晚得花開逢歲閏，可容結侣到丹丘。
感嘆
作者：晁說之
朝代：宋

消息沈沈當下國，風塵漠漠望中都。
平生鉛槧胡塵裏，不免從今讀誤書。
感嘆二首·其一
作者：晁說之
朝代：宋

險阻空千里，都城整六師。
憂心常忽忽，春日獨遲遲。
未見忠良出，休言昏亂爲。
白頭難作客，日日問歸期。
感嘆二首·其二
作者：晁說之
朝代：宋

龜筮總茫茫，風塵慘大荒。
丹心能許國，旅力愧勤王。
若使官兵衛，猶能干戚揚。
叩閽陳膽策，折翅亦難将。
感懷
作者：晁說之
朝代：宋

甬東爲客久，心期日自昧。
秋風滄海潮，尚餘桂江泪。
形影悵已老，頗識前人意。
柳子與沈侯，超邁萬人外。
終日常戚戚，不知果何是。
我亦負罪臣，視彼才藻愧。
感時
作者：晁說之
朝代：宋

千里逋亡蒲柳身，淚痕長短送殘春。
望惟書問平安到，樂在兒童讀誦聲。
桑海恩深變未得，龍虵躁甚起何因。
即看廊廟申威令，爲問勤王有幾人。
感時二首·其一
作者：晁說之
朝代：宋

衣冠迷魯衛，食飲歎荆揚。
夜雨思鄉近，秋風客夢長。
莫言遊帝所，要且狩河陽。
丞相如求士，當求張子房。
感時二首·其二
作者：晁說之
朝代：宋

黄埃迷馬市，白帝問魚梁。
松竹秋聲早，江湖客夢長。
易衣欺賊眼，辟穀信仙方。
尚有叩閽志，其如病在床。
感興
作者：晁說之
朝代：宋

越山無黄葉，客子自悲秋。
朝來風雨惡，白浪翻山頭。
歸鴈不敢度，何事此淹留。
少時笑古人，耻爲關外侯。
老識古人意，首山復首丘。
感舊
作者：晁說之
朝代：宋

林梢接手百花浮，昔與王孫倚小樓。
風物無情常自若，男兒何處不堪愁。
蘭成只憶江南老，丞相難忘洛下游。
今日天涯送春淚，不堪更爲種瓜侯。
感舊
作者：晁說之
朝代：宋

田園幾畝豆苗新，卒歲閒居百慮真。
不日頻逢中酒客，何時曾禁折花人。
誰誇玉帛奔侯服，自喜樵蘇入帝闉。
回首龍蛇紛起陸，却垂涕淚問胡塵。
感舊寄上芸叟侍郎
作者：晁說之
朝代：宋

於越茫茫羈旅久，函秦落落笑談中。
曲江煙月新春夢，寒食人家故國風。
此際一罇曾邂逅，他時相見更從容。
丈人筆力知强健，何事書來不吐虹。
慚愧
作者：晁說之
朝代：宋

神邑凡才日抗塵，早年聞道晚因循。
腦能充溢無華髪，心得休閒不老身。
種種已慚爲客子，悠悠更愧作官人。
吾言可復終歸去，何處桃源可問津。
憶京師上元
作者：晁說之
朝代：宋

艷艷燈欺月，英英人勝燈。
紅綿開四照，金鳯起千層。
憶四明上元
作者：晁說之
朝代：宋

翡翠隨潮月，琉璃共佛燈。
沉香聞遠遠，珠樹間層層。
憶天台東掖然老
作者：晁說之
朝代：宋

然公嗟契闊，海岳阻招攜。
白法歸龍樹，清談落虎溪。
著書非草具，傳業漫私題。
歲暮茅楹客，臨文處處迷。
憶江南贈通叟年兄
作者：晁說之
朝代：宋

北客而南征，蹇産非所志。
問津人尚絕，後來狂避世。
流離竄斥者，其數非一二。
風流稱南朝，文物始佳麗。
要途在荆揚，僻左處吳會。
吳會興國來，乃以丹漆貴。
若其大才豪，終是江南最。
君家住江南，豫章生次第。
非但吾言逼，正爾百憂似。
易見巖下電，難識斗間氣。
結綬三十年，膽策未一試。
譬如瑚與璉，詎落日中市。
飄然渡浙江，式慰此憔悴。
我屋梁園久，近卜嵩峰邃。
海蟲難下筯，粟漿有賤嗜。
不讀非聖書，忍更增疣贅。
又不求甚解，未肯爭破碎。
排悶亦吟哦，清潦誰滋味。
自從住囚籍，一語不敢謂。
豈惟要絕言，自憎生此喙。
因君發吾狂，明當保嚴誓。
懷濟北弟姪
作者：晁說之
朝代：宋

久客思吾子，生涯滯故鄉。
獨攜高士傳，翻憶紫香囊。
合榻言猶在，同堂樂未央。
翩翩春草夢，隨意遶池塘。
懷舊
作者：晁說之
朝代：宋

伊昔升平事，中州見最先。
洛花凝曉月，鞏樹靄寒烟。
相業歸貂寵，胡塵溺漢天。
幾多垂白叟，涕淚日潸然。
我屋
作者：晁說之
朝代：宋

窈窕吾山好，欄杆我屋宜。
胡然名未著，不得謝公詩。
我昔題南莊壁
作者：晁說之
朝代：宋

我昔柴門宜樂只，田園遠近亦康哉。
花摇笠頂唱歌去，草塞瓶頭沽酒來。
白叟披衣論甲子，青禽哺乳占莓苔。
豈期一日風塵起，南北東山俱可哀。
我生
作者：晁說之
朝代：宋

我生初世本堯年，大厲羣哇不謂然。
方喜神光射天下，忽驚烽火到甘泉。
寺人衮服參巖廟，宮女素衣遊市廛。
一道德來千道會，試開言路問羣賢。
戲作
作者：晁說之
朝代：宋

終日一杯終日醉，看潮初上看潮回。
自疑前世陶貞白，乘興閑遊鄮縣來。
戲呈通叟年兄索其近詩
作者：晁說之
朝代：宋

歸期若可數，何事此時情。
春色雨中盡，客愁天際生。
離騷煩爾傳，月旦莫余評。
早韭周妻厭，因因不肯鳴。
才上人處見圓機五字輒用其韻作
作者：晁說之
朝代：宋

振錫千峰下，觀空萬象前。
水深猿臂直，雪厚虎蹄圓。
工部淚徒感，贊公燈不眠。
當年郭有道，今日更談襌。
承議郎王東起挽辭二首·其一
作者：晁說之
朝代：宋

三十年來夢，王郎歌有情。
桂亭看躍馬，蒿里望銘旌。
廢相存亡託，孤兒內外並。
休論書數萬，色色負平生。
承議郎王東起挽辭二首·其二
作者：晁說之
朝代：宋

洛下書生譽，秦川公子豪。
飄零諸老恨，骯髒此生勞。
病卧分丹劑，魂遊問室臯。
當時蠻紙在，絮酒共蕭騷。
招圓機喫槐葉冷淘
作者：晁說之
朝代：宋

庭前枯樹庾郎老，馬首垂花太祝愁。
槐葉冷淘來急喫，君家醪甕却須休。
招圓機喫槐葉冷淘有狐泉之句輒復爲謝
作者：晁說之
朝代：宋

野狐泉畔昔人集，朱亥墓南今日豪。
慚愧曾槐誰細摘，暫抛湯餅屬吾曹。
拭目
作者：晁說之
朝代：宋

拭目中興宜碌碌，褊心觸事獨遲遲。
劉琨祖逖無由見，鄴下關中何所之。
萬里耕桑仁德在，九天雨露廟堂滋。
龍鍾只合歸田去，猶解重吟采芑詩。
拾康樂之意再作
作者：晁說之
朝代：宋

異時遊子不須還，舍瑟含情醉醒間。
今日煩君臺上望，急揮苦淚濕千山。
排悶
作者：晁說之
朝代：宋

鄜畤來爲吏，多愁尚喜論。
山川分漢郡，人物客羌村。
宮廢人仙在，天清貳負昏。
莫言無妙麗，土稚動金門。
揚州三絕句·其一
作者：晁說之
朝代：宋

客散平山堂上後，孰如子駿在揚州。
解傳鮑照舊辭賦，輸盡蕪城千古愁。
揚州三絕句·其三
作者：晁說之
朝代：宋

便風五兩更悠悠，回望鄉閭烟霧浮。
若問無情唯潁水，不來隨我到揚州。
揚州三絕句·其二
作者：晁說之
朝代：宋

風常歡喜月常愁，愁有盈虧喜自由。
客到揚州已迷路，不須特地上迷樓。
撫古
作者：晁說之
朝代：宋

撫古論今百感生，興亡異世實同情。
鬼神能告廣陵散，才智無如大廈傾。
天御日躔歸故國，江潮淮浦漫新城。
論都不及百世事，誰爲君王致太平。
擬古與韓集叙别
作者：晁說之
朝代：宋

燕雀常相隨，鴻鵠中路迷。
豈無岳與海，不如瓜與葛。
食梅令人酸，食冰令人寒。
一聞布帛語，結髮得儔侣。
黄蘗染素絲，苦浸爲别離。
别離近不遠，後會猶未期。
攬古
作者：晁說之
朝代：宋

攬古茫茫涕淚頻，誰教末路尚沈淪。
青山會有爲塵日，紫陌曾無不死人。
王莽曆期餘數在，董賢恩幸幾番新。
只應不武空憔悴，自有長歌薇蕨春。
政和元年正月一日作
作者：晁說之
朝代：宋

元年元日日甲子，從自漢曆來有三。
總把皇恩調玉燭，今朝獨更覺春酣。
故資政殿學士特贈光禄大夫曾公挽辭二首·其一
作者：晁說之
朝代：宋

選吏時無最，論兵世有書。
風神相門舊，膽氣将壇初。
地軸塵埃轉，天航津漢虚。
忠規子孫在，太史筆何如。
故資政殿學士特贈光禄大夫曾公挽辭二首·其二
作者：晁說之
朝代：宋

馬援枕前嘆，張飛帳下怨。
古人有餘淚，今日不堪言。
犬豕方逃格，璵璠忽自焚。
共嗟當宁恨，寧復問乾坤。
數蒙楊澤民秀才惠佳篇謝以長句
作者：晁說之
朝代：宋

嘉陵江聲不到耳，嘉州清音得之子。
豪英磅礴狎鷗鷺，金錢棄擲等泥滓。
青樓不使白髮生，萬恨都歸一杯裏。
三蘇死後三川愁，君輩人才誰所喜。
斬将
作者：晁說之
朝代：宋

斬將斬誰將，今多樊愛能。
庶幾威國俗，聊可讋邊僧。
縛虎何堪責，騎猪尚不勝。
将軍如自治，盪宼有先登。
新作竹軒
作者：晁說之
朝代：宋

齋壁值墨竹，文蘇兩先生。
移根今何殊，初度風雨聲。
妙識前日意，歡見此時情。
家山幾千里，客恨倐似傾。
歸期恨今晚，像此葺茅楹。
故知江海夢，常共月華清。
新合柏子香因誦皮日休坐久重焚柏子香輒以其香贈張簿
作者：晁說之
朝代：宋

柏子香清誰喜聞，五言句法更清芬。
病仍春困在難久，遣向吟窗起暮雲。
新年
作者：晁說之
朝代：宋

何事重新作此年，身無疾病意欣然。
春風莫但開桃李，吹落妖星静九天。
新志
作者：晁說之
朝代：宋

前日徒嗟與世違，從今絕世心事微。
彌陀印裏一身重，梵網經中萬古非。
元亮胡然兹漫浪，遺民有侣便因依。
欣予不負遂初賦，寄愧於顔得所歸。
新愁
作者：晁說之
朝代：宋

宿恨故難遣，新愁豈易安。
囷空鼠號擲，庭静鳥喑寒。
月盛中秋色，人虧上國歡。
灣頭十二衛，泣涕乞回鑾。
旅懷
作者：晁說之
朝代：宋

春來歸計尚茫然，往事知非莫問天。
九牧勤王誰誤國，千門受箭悔開邊。
立朝不得當言路，在野無從自行田。
誰念龍鍾湖海畔，苦遭風雨日留連。
旅次大風
作者：晁說之
朝代：宋

臘尾春頭難作客，借書數帙共徘徊。
洛陽東風遠尋我，水波參折馮陵來。
可憐難問洛陽事，念我邑墓有餘哀。
漢兒辮髪益胡軍，望望都門何日開。
勤王之師未肯發，怒飈激起無摧頹。
黄河高浪大岯山，金賊欲遁不得回。
吳檣楚柁日千里，大府有粟寧待催。
朝廷號令必偃物，我得歸到孝王臺。
旅舍朝雞
作者：晁說之
朝代：宋

獨抱微誠人不知，山公啟事定何施。
鳴雞本候海潮信，不爲金門上馬時。
日暮池上
作者：晁說之
朝代：宋

客子難爲夏，池塘眼暫開。
蓮房隨月倚，萍陣信風來。
自喜親茶杓，無煩問酒杯。
故人行在樂，獻納有雲臺。
早於城北逢御馬
作者：晁說之
朝代：宋

天街未見瞳矓日，御馬來朝馺騀宮。
不許暫時超倒暴，欲將何事騐真龍。
早春
作者：晁說之
朝代：宋

日日江頭騁望頻，東風去歲舊相親。
庾郎欲作披香賦，未有花開未是春。
明仲約七月晦集屬抱病先以此見意猶并以申謝
作者：晁說之
朝代：宋

秋日在長安，多悲對極歡。
栗疏肥木落，芡觜瘠池寒。
居室清樽健，羈人白石殫。
慚君過繾綣，扶病强盤桓。
昏昏
作者：晁說之
朝代：宋

昏昏非所志，忽忽是何時。
客恨潮聲起，春愁柳色知。
何煩連日雨，要劇故鄉思。
自顧囊中術，黄金未可爲。
春光
作者：晁說之
朝代：宋

春光能負我，爲客更添愁。
梅蘂一何晚，鶯聲便欲休。
新庖驚異味，舊侣夢同遊。
道術知何用，江山空白頭。
春初
作者：晁說之
朝代：宋

春初未有象，幽興一何深。
細雨能輸酒，輕風不隔琴。
無煩問北信，且强學南音。
白髪寧欺客，愁來處處侵。
春晚
作者：晁說之
朝代：宋

春晚何爲尚絮袍，强尋樂事慰無寥。
鍛聲不讓雨聲急，花影争隨幡影高。
莫問糇粮難卒歲，且無甲馬在今朝。
書成泥首懶𢱲櫬，定是蒼生不我遭。
春晚感懷
作者：晁說之
朝代：宋

春來誰挽去難援，中有悲驩萬古痕。
飛絮無家凌紫極，落英不聘恨黄昏。
半塗未肯擊鳴缶，百感何因招些魂。
海內一經連海外，欲搜怪物且重繙。
春書
作者：晁說之
朝代：宋

春色今朝見，羈人有好懷。
暄風催酒熟，細雨送花門。
魂夢迷梁苑，文章愧楚才。
重湖烟艇去，月下採珠迴。
春盡·其一
作者：晁說之
朝代：宋

春盡天涯恨最長，啼鶯不識紫遊韁。
空驚綠葉成尖髪，何處殘英伴落妝。
春盡·其二
作者：晁說之
朝代：宋

何曾有夢到瑤池，但見狂風落海陂。
簾外飄英紛不識，誰人尚復憶辛夷。
春色
作者：晁說之
朝代：宋

春色真無賴，羈人自慨慷。
鶯能嘲客語，花解笑人忙。
腰衱休含睇，欄干枉斷腸。
明當元幾日，何處有流觴。
昨日之日
作者：晁說之
朝代：宋

昨日之日夢可追，今日之日愁能遲。
日之授謝亦何有，但莫令吾忠信虧。
但莫令吾忠信虧，家山北斗身海湄。
膾鯨斮蛟既不得，蝦虫腥鹹安用之。
難將短髮留長恨，山中好在雞黍期。
有船載書復歸去，高誼解釋幽林思。
昨日小詩同致上讀張元善中散丈詩愛其讀書輕富貴之句作絕句一首
作者：晁說之
朝代：宋

風流自古稱張緒，詩句孰如孟景陽。
今日讀書輕富貴，當家好處得兼將。
晚日
作者：晁說之
朝代：宋

晚日勸我行，我欲留晚日。
長途行不近，僕馬有倦色。
人生爲客多，誰解老一室。
果有桃源人，應遭渠笑叱。
晚日臨水得此句呈季和先爲公家池上明日之遊也
作者：晁說之
朝代：宋

客子思歸悔遠遊，曾波新綠戀汀洲。
庾郎得暇爲春賦，定是春來未肯愁。
晝寢看壁上陳希夷
作者：晁說之
朝代：宋

昔人辛苦處難追，慵懶多閒自有奇。
睡著不知春晝永，壁間圖像傲希夷。
暮春
作者：晁說之
朝代：宋

春光可攪去如驚，樂事能追不得行。
禊事已觴王內史，披香只賦庾蘭成。
敢嫌塞柳渾無意，尚喜山花自有名。
嵩少未歸無著處，此身曾是亦諸生。
暮江
作者：晁說之
朝代：宋

南潮勝韻此間無，醉本蘭亭强學書。
人物本朝還可恨，誰傳燕老暮江圖。
曉霽
作者：晁說之
朝代：宋

沈痾春夜客，風雨送愁來。
曉雲收風雨，一瞬静九垓。
東皇太一人，盜賊何有哉。
上使四門闢，豈但桃李開。
下使小人退，即日大輅回。
昭昭負帝德，汲汲掞天才。
白頭見太平，酒醒豁所懷。
書事
作者：晁說之
朝代：宋

越天梅雨短長思，嵩陽客子問歸期。
幽夢遠近徒猶夷，細字老眼厭紛披。
身將隱矣又何爲，且舒縈滯爲客時，故自平平欲語誰。
書事
作者：晁說之
朝代：宋

逋亡今五月，百感若爲情。
馬借從軍沒，舟疑破浪輕。
奏書無路達，故里有誰耕。
戴笠蓑衣雨，猶憐李少卿。
書事·其一
作者：晁說之
朝代：宋

先生不飲而常醉，醉倒四海支狂流。
不煩高士傾佳釀，要使魚龍同我愁。
書事·其三
作者：晁說之
朝代：宋

一江如鼎魚龍沸，我欲逃生何所之。
今古興亡有同恨，乾陵火照奉天時。
書事·其二
作者：晁說之
朝代：宋

狂寇舳艫星斗落，列炬燒江猶未覺。
太平斥候固不嚴，樽俎之謀在河朔。
書事呈中令長老
作者：晁說之
朝代：宋

憶昔中華年少壯，相逢海角意何如。
驚人老境便如此，還解同嘗橄欖無。
書事學謝康樂
作者：晁說之
朝代：宋

南北夐綿絡，同名圁與鄞。
歲月老羈旅，何事勤所勤。
情勝古今契，身以邪正分。
清音幸先後，曠懷得朝曛。
山腰轉嘉樹，風袖落閒雲。
盤磴去來迷，飛泉高下聞。
龍柏肯予媾，上苑侍吾君。
三花論繾綣，丹丘舊絪緼。
中抱既兀兀，外騖徒紛紛。
映窗有翰墨，滿架亦典墳。
攄虹宮棟宇，流汗程斧斤。
少時喜詭俗，老境思迨羣。
不復夢江湖，詩成心自欣。
書事酬新興元使君邵大兄邵與圓機有舊因以奉呈
作者：晁說之
朝代：宋

東來車騎豈君歸，我欲懸車歸則時。
仙女丹砂能不老，腐儒青簡亦難衰。
寧乖洛水田園計，且及燕山餽餉期。
最課直當中祕閣，白頭相望更遲遲。
書何貢士居
作者：晁說之
朝代：宋

吟興隨花發，高簾對雨疏。
人家南郭外，雲出北窗虛。
笋蕨何時歇，詩書幾世居。
我來懷舊隱，便擬返柴車。
書劉仲更春秋灾異後
作者：晁說之
朝代：宋

志苦言危凛雪霜，何人敢唤作劉郎。
休論瑞應誇圖牒，羞死當年顧野王。
書恨
作者：晁說之
朝代：宋

挂帆到何處，明月古揚州。
百計隨愁盡，一生爲客休。
干戈臨暮境，風雨困春柔。
爲問荀文若，能慚諸葛不。
書懷二絕句·其一
作者：晁說之
朝代：宋

老境才來便輒留，龍門勝韻去悠悠。
此懷京洛愁無限，更對滄江煙雨愁。
書懷二絕句·其二
作者：晁說之
朝代：宋

古木江亭懶不開，書空自笑興悠哉。
蒼苔一徑淺深遍，知道無人向此來。
書觸目
作者：晁說之
朝代：宋

山以石得名，土惟山之賊。
如何云此山，土石相充斥。
土上而石下，無良躋有德。
土實最下底，位高忝厥職。
或云三千年，此土化爲石。
頑陰不堅陽，如寄暫容迹。
因知造化功，不出纖毫力。
君子自苦辛，小人多羽翼。
念從開闢來，久矣莫變革。
吾其奈此何，唧唧復唧唧。
曹仁熙畫水壁
作者：晁說之
朝代：宋

夫子在川上，悠然嘆所逝。
見逝不見水，身與水不二。
天維及地軸，去矣不可制。
日月徒勞勞，出入丈赤地。
莫言此身微，久圍待經濟。
或指波濤觀，姑在蹄涔內。
後人不及門，有口安足議。
劣得蒙荘周，動與呂梁會。
肇公識前波，不共後波繫。
龐公橋柱流，奔湍是誰事。
熟誇觀濤者，八月吳儂戲。
瞪目不敢瞬，睫軟蛟鼉噬。
多謝曹仁熙，筆端落妙意。
欲採甓社珠，於此觀粲翠。
月
作者：晁說之
朝代：宋

真月夜夜滿，妄見有盈虧。
譬如匣中鏡，一成豈合離。
腥蟆與狡兔，謬及丹桂枝。
我今盡掃蕩，庶識真月爲。
月下作
作者：晁說之
朝代：宋

今夜隴頭月，往歲沃洲山。
短髮添盡白，遐觀彌多閒。
遙憐大定僧，注彩衲畦間。
塵冠何可久，曳杖吾當還。
胡不忘言休，自箴兹厚顔。
月下渡金陵江
作者：晁說之
朝代：宋

玉樹開花媚綺窗，龍幡如植冕旒降。
只今江月交光夜，情似月明愁似江。
有喜
作者：晁說之
朝代：宋

世事獨知誰謂然，衣冠直待見戈鋋。
是非在彼從三刖，忠孝於身必兩全。
問饍綵衣還仆地，感時諫疏欲干天。
羶胡猖獗須臾爾，仁澤昭陵億萬年。
有客喜予爲江東之役者輒效齊梁體
作者：晁說之
朝代：宋

翡翠鈎寒陪曉月，珊瑚枕浄揖高丘。
人間聚散何須問，夢斷西陵更送秋。
有客從伯父大夫問說之者伯父報之曰吾姪家中焚香讀楚辭耳因得詩一首拜呈
作者：晁說之
朝代：宋

蘭菊不易糗，孔鸞難與儀。
春事漫嬋媛，焚香讀楚辭。
北斗仰欲援，南征俯自悲。
胡爲不痛飲，未肯歠其醨。
君之門九重，舉世莫余知。
世父誤見賞，中情自有奇。
更願媒美蓉，遠舉驂白螭。
有恨
作者：晁說之
朝代：宋

有恨将何遣，軒車盡俊髦。
官非十女壻，政鄙小兒曹。
歲暮客悰急，塗窮馬力勞。
故山真可戀，築室更增高。
有感
作者：晁說之
朝代：宋

吏隱兩非空百感，塗窮浪跡亦何哉。
波濤遠引月華去，風雨常將月色來。
孤學有誰同慷慨，獨愁無地重徘徊。
漫談景德祥符際，幾許辭源賦八哀。
有感
作者：晁說之
朝代：宋

天邊鴻鴈會高飛，白髪婆娑敢庶幾。
哭子淚乾心尚折，還山計就事仍非。
交遊幾處聞捐玦，巖阜何人自採薇。
海角再逢殘歲雨，懶將梅葉洗征衣。
有感
作者：晁說之
朝代：宋

帝室中興運更賒，如聞廟議尚堪嗟。
和親費盡三公力，兵革傷殘百姓家。
解使亞夫營細柳，却教賈誼傅長沙。
顧予豈是奔亡者，獨抱寒枝愧暝鴉。
有感
作者：晁說之
朝代：宋

日日蒼黄出畏塗，自憐何事得虚除。
天教豺虎露齒爪，好是哥奴不讀書。
望山作
作者：晁說之
朝代：宋

望山山在背，不覺首屢回。
策馬欲倒行，道路良艱哉。
白雲尚相寄，爲带山色來。
昨日登臨處，今日誰徘徊。
安得玉女水，爲我洗塵埃。
不解伴松老，寧忍被鷗猜。
日與物爲遘，此眼向誰開。
木末
作者：晁說之
朝代：宋

木末僕危不可呼，水濵詩客昔何如。
若非此老曾行處，淚漲三川恨有餘。
朱郎元章以予不得宮觀與諸侄有唱和見寄攬之欣喜五更枕上賦四首·其一
作者：晁說之
朝代：宋

天上何曾有謫仙，一來下土便頑然。
偶遭愁鬼棲遲厄，永結羈人寂寞緣。
不得閒身從靜志，徒思樂食與安眠。
兒曹詩句來存問，盡賀朱家爲發編。
朱郎元章以予不得宮觀與諸侄有唱和見寄攬之欣喜五更枕上賦四首·其三
作者：晁說之
朝代：宋

狂醉何爲號八仙，三郎宮裏亦頹然。
呼山絳節方無數，犯闕紅旗自有緣。
便醉攜家船上去，已輸傍舍甕頭眠。
箕南潁北逍遙客，好笑仇池戀簡編。
朱郎元章以予不得宮觀與諸侄有唱和見寄攬之欣喜五更枕上賦四首·其二
作者：晁說之
朝代：宋

璈音在昔是文仙，近世仙才殊不然。
每見傳言多俗態，定知所事亦塵緣。
况爲末吏惟貪佞，何處高人得醉眠。
此際朱郎真有道，樂吾羣從有殘編。
朱郎元章以予不得宮觀與諸侄有唱和見寄攬之欣喜五更枕上賦四首·其四
作者：晁說之
朝代：宋

莫笑吹笙便得仙，絕勝祭竈事茫然。
白頭吏役徒多犯，黄帽閒居政寡緣。
仰愧高僧能五鬛，俯慚垂柳解三眠。
詩成自贈仍堪寄，聞道衰蒲尚可編。
李德充再賦九日期字韻詩輒亦復作
作者：晁說之
朝代：宋

多才公子莫凄凄，九日不嘲風雨期。
清酒玉腴浮盞底，黄花金蘂粲鈴兒。
百年歌吹驂鸞地，萬里旌幢鳴鳯枝。
前後楊劉是賓客，聲名孰敢與争垂。
村館寒夜忽忽不樂學古樂府當句對
作者：晁說之
朝代：宋

將此愁來同彼恨，肯饒庾信讓江淹。
雪翻愁緒風牽怨，月戀山空人倚簾。
昨夜夢垂今日淚，一機素勝十端縑。
無煩言話誰能聽，小叔狂來阿母嚴。
杜詩
作者：晁說之
朝代：宋

古人愁在吾愁裏，庾信江淹可共論。
孰似少陵能嘆息，一身牢落識乾坤。
東城外作呈圓機
作者：晁說之
朝代：宋

默默專城歲月馳，忽來郊外得心期。
龍蛇起伏知何處，天地圓方在此時。
更喜風光似江介，可憐飽餉便忘疲。
即從此路東歸去，他日何能得夢思。
東溪歸作
作者：晁說之
朝代：宋

忽忽尋春恨已遲，山城渾未有花枝。
東風馬上哦新句，却似盧巖緱嶺時。
枕上
作者：晁說之
朝代：宋

人間百感未能休，欲語無情謾九州。
樓上角聲山上月，共人割據一端愁。
枕上作
作者：晁說之
朝代：宋

年華又已暮，客恨更難裁。
寒鴈背潮去，鐘聲隨雨來。
離騷今我讀，時命昔人哀。
但喜歸期近，寧論白髪催。
枕上和圓機絕句梅花十有四首·其一
作者：晁說之
朝代：宋

據渭浮涇雪浪開，一君五后醉高臺。
侍臣不解供吟筆，落盡南山萬樹梅。
枕上和圓機絕句梅花十有四首·其一〇
作者：晁說之
朝代：宋

東皇太一下無依，桂酒椒漿細奠詩。
却問人間梅幾種，郭仙爾有古人辭。
枕上和圓機絕句梅花十有四首·其一一
作者：晁說之
朝代：宋

漢騎蜀兵下辯開，今朝惟有鳳凰臺。
瑤凰瓊鳳方爲瑞，此地宜多白玉梅。
枕上和圓機絕句梅花十有四首·其一三
作者：晁說之
朝代：宋

未須白眼便嫌開，早晚高低雪作臺。
春盡子山梅感嘆，義山未臘已驚梅。
枕上和圓機絕句梅花十有四首·其一二
作者：晁說之
朝代：宋

東郭先生誰與依，雪中意氣后夔詩。
香添皎潔成梅咏，好視江邊黄絹辭。
枕上和圓機絕句梅花十有四首·其一四
作者：晁說之
朝代：宋

雲母屏風只暫依，金鄉公主嫁遲詩。
寧論鮑照梅花恨，不及從來不惜辭。
枕上和圓機絕句梅花十有四首·其七
作者：晁說之
朝代：宋

霜女月娥愁不開，萼君西母宴瑤臺。
總將芳意傳英彩，下降人間得有梅。
枕上和圓機絕句梅花十有四首·其三
作者：晁說之
朝代：宋

豈是梅花最早開，六霙先已發陽臺。
涇南渭北花如錦，太白山頭只有梅。
枕上和圓機絕句梅花十有四首·其九
作者：晁說之
朝代：宋

天馬錦輕誰得開，月兒羅薄掛香臺。
屈平宋玉渾無語，後輩何人敢詠梅。
枕上和圓機絕句梅花十有四首·其二
作者：晁說之
朝代：宋

梨園弟子强因依，羯鼓聲中學御詩。
十月北兵來喚仗，新梅誰復增新詞。
枕上和圓機絕句梅花十有四首·其五
作者：晁說之
朝代：宋

莫道梅花取次開，馨香須待百層臺。
不同碧玉小家女，寶策皇妃元姓梅。
枕上和圓機絕句梅花十有四首·其八
作者：晁說之
朝代：宋

織女機寒自失依，雲霞扎扎似吟詩。
女兒謝席雪無句，父子庾家梅有辭。
枕上和圓機絕句梅花十有四首·其六
作者：晁說之
朝代：宋

負雪披霜不得依，梅寒恨不出幽詩。
身梁根治荒江介，情調猶輸第一辭。
枕上和圓機絕句梅花十有四首·其四
作者：晁說之
朝代：宋

孤芳寒豔絕難依，鄴下關中不賦詩。
未必江南有才子，也應先是七三辭。
枕上聞蛩忽久不鳴
作者：晁說之
朝代：宋

促織復促織，爾實借我職。
語我以詩書，覺我以道德。
胡然久不鳴，似知不如默。
默而如見容，實惟已失則。
不見容而疑，豈不云大惑。
智或神於蓍，夢有不待卜。
秋風日已高，太白光如植。
予豈默默時，殺身徇吾國。
柳集亡食蝦蟆詩因有作
作者：晁說之
朝代：宋

我讀柳侯詩，不見蝦蟆篇。
所亡諒非一，撫卷爲慨然。
不應流落人，吟咏亦不前。
問爾胸中奇，何以能棄捐。
湯湯柳之水，漁無魴與鱣。
背脊得蝦蟆，樽俎薦春鮮。
莫言形貌惡，素蛾與嬋娟。
柳侯比豢豹，賴以韓詩傳。
如聞大呂方，乃無黄鐘圓。
問之州鳩氏，政令恐不宣。
我嘗求元唱，其深在九淵。
侯詩蝦蟆美，人人垂饞涎。
蝦蟆竊自懼，子孫将不延。
奈此文字何，偷攘付蜿蜒。
蜿蜒與蝦蟆，腥介每相憐。
遂令連璧孤，不知今幾年。
念我少年日，未識侯詩妍。
晚見海上老，口誦盡殘編。
因之得揚搉，今古共周旋。
此老可補亡，已矣淚潺湲。
桃
作者：晁說之
朝代：宋

江南桃葉齊，江北桃根低。
各自擅風流，人情千載迷。
桃花竟誰比，風雨日淒淒。
梨花
作者：晁說之
朝代：宋

春到梨花意更長，好將素質殿紅芳。
若爲寄與江南客，枉是楊梅憶庾郎。
楊班湫神恩加廣應公以其誥祭之
作者：晁說之
朝代：宋

平生笑殺詛楚文，今朝鄜峙祭湫神。
嗟爾湫神何爲者，上公衮冕皇恩新。
日出輝輝收霰雪，彷彿拜命若可親。
湫神傳云是楊班，墳墓突兀自姚秦。
當時功閥今不著，崔蕭之史討無因。
将軍得名宜勇哉，里俗所頌疑未真。
黄蜂往媒康氏女，親迎波間不敢嚬。
至今七夕後二日，康家送女紛紅巾。
神視可已胡不已，清明之德先諸身。
湫初來徙雷霆夜，鬼借百車載淵奫。
宜囚厲鬼縛惡虎，螟螣何足煩怒嗔。
邦人不困亦不饑，山可夜入耕陽春。
初無粳稻勞灌溉，黄𢇲黑黍易與仁。
敢言此水淺於舊，霶沱雨起雲輪囷。
千人一日酌不竭，神物所寓誰敢塵。
豈但簫鼓十州遠，祭秩已入四瀆倫。
異時香火故允會，品極勢重力益振。
位浮於人神所殛，神忝厥職亦愧人。
我勞再拜不私禱，上佐邦國下斯民。
敢學韓子炭谷湫，嘲慳悔怪徒踆踆。
次二十一兄九日韻
作者：晁說之
朝代：宋

清秋九日至，晚菊兩三開。
愁把他鄉酒，思登故國臺。
賜懷朝士寵，詩想從臣才。
向晚能無淚，飄飄鴈影來。
次朱少章韻
作者：晁說之
朝代：宋

喜就三冬學，仍開橘秫韲。
星霜吳地客，風雨鄭人鷄。
逸興逢蓬霤，高懷絕石梯。
五言何富麗，種玉不論畦。
次韻久雨甲子日喜晴之作
作者：晁說之
朝代：宋

愁霖開霽忽今朝，摩撫爲魚鱗甲消。
竈下黽蛙歸枉渚，簷邊雲霧起叢霄。
已驚病眼能明朗，更喜新詩慰寂寥。
莫把陰晴論甲子，請從根本問黎苖。
次韻二十二弟謝胡以純餉米
作者：晁說之
朝代：宋

十日饑膓吳越客，空将苦淚濕寒烟。
喫虚兄弟嗟同病，任死圖書愧滿船。
飲露求肥真漫與，耕雲卒歲更堪憐。
胡家清德今猶爾，顧我窮途一惘然。
次韻任伯再領宗學長句
作者：晁說之
朝代：宋

幾重墨守豈難攻，歎息儒珍亦易窮。
轇轕八紘騷遠邇，凄凉一代賦幽通。
喜君再戴長安日，顧我頻驚沙朔風。
莫恨官曹太清冷，宮花時醉上林中。
次韻任伯途中見寄·其一
作者：晁說之
朝代：宋

命駕關東千里餘，拂衣前去未勤渠。
自憐病客料秦虎，共學騷人憶郢閭。
賦就句奇輕惡道，詩成意遠欲閒居。
此生辛苦君能識，不向他人道看書。
次韻任伯途中見寄·其二
作者：晁說之
朝代：宋

白頭青簡負三餘，得喪窮通不問渠。
但恐風霜侵爾稼，敢期盗賊避吾閭。
秋蟬冬蝶空離恨，渭水秦山政索居。
何日離合南北史，倩君成就一家書。
次韻十二弟所寄
作者：晁說之
朝代：宋

莫問西臨統萬城，書籤月色落南榮。
遠天雁去驚幽夢，近體詩來慰老情。
籌筆陣寒徒許國，題鞭句險政傷生。
敢尋五世蓬萊路，異姓王孫尚避名。
次韻和中遠以予真州江上遭巨寇脱身感事作
作者：晁說之
朝代：宋

一世高梧丹葉翻，男昏女嫁失前村。
但聞狼虎厭人肉，不見酒漿招鬼魂。
久分彼天難叩問，未甘此道漫追原。
江心火雜魚龍血，我脱身來君莫論。
次韻和周大書事絕句
作者：晁說之
朝代：宋

終日寒齋咏小招，故人軒檻俯谿橋。
可憐不得宣城郡，白日消來恨未消。
次韻和大理吳子偉寺丞久留滯絕句
作者：晁說之
朝代：宋

之子婆娑幾許年，衆人遷後獨稀遷。
即今便上青雲上，巳愧開爐白日仙。
次韻和完翁謝墨二絕句·其一
作者：晁說之
朝代：宋

池水澄輝散曉烟，定無墨色使名傳。
幾螺付與能詩客，免更書空重惘然。
次韻和完翁謝墨二絕句·其二
作者：晁說之
朝代：宋

寸寸曉松計已迂，更憐百步扇垂珠。
幾年費盡坐曹手，千卷書生又却無。
次韻和張次應龍圖松皮冠子
作者：晁說之
朝代：宋

儒冠何事貴松皮，一歲寒來特自奇。
髪盡著霜相稱得，歌酬白雪即非宜。
次韻和德麟過希道作
作者：晁說之
朝代：宋

笠澤人閒書已叢，分甘寂寞與誰同。
故人相遇白頭日，往事獨悲黄葉風。
去國貴遊驚灞岸，浮家公子樂湘中。
此情繾綣思朝夕，百仞寒巖飲水虹。
次韻和江子我卧病謝予相過之作
作者：晁說之
朝代：宋

棄婦不言貧，孤兒不知病。
美疹亦何有，衰蓮披綠浄。
大昜疾無妄，要且觀情性。
我來自山中，非征亦非聘。
但恨清風薄，安識皇都盛。
況聞藥艾攻，之子駭觀聽。
策羸七里灣，憂醉豈易醒。
今兹早嘗饌，高人能自勝。
不廢五字吟，久與金石稱。
我老言亦衰，同鳴不相應。
次韻和法琦
作者：晁說之
朝代：宋

野寺木魚午不響，老僧乞米樵松根。
志幽思苦作詩戲，處身不忌如窪罇。
大軸視我正其欲，尚恨近體意虚辱。
報以五字陶謝家，要看素絲難純束。
江頭梅雨滅槐火，我正思公慚飯顆。
復我苦淡來惱予，歎息有能無不可。
枉是晝公出前溪，猥效蘇州失故棲。
蘇州風流今不見，公乎老矣誰提攜。
次韻和隰州李九使君見寄絕句
作者：晁說之
朝代：宋

邂逅宮花春寂寂，相思塞草暮離離。
休信李廣未封印，喜得青香賦小詩。
次韻和韓君表懷歸見寄
作者：晁說之
朝代：宋

旅夢何爲喜别嵩，移雲當日自栽松。
公孫勳業忽垂意，逋客煙霞豈不容。
笑語若同遊下澤，雞豚亦共卧高舂。
莫誇有力先歸去，恐愧朝蟬與暮虹。
次韻和馬子虚學士感事見贈
作者：晁說之
朝代：宋

與君中山時，心樂得樂土。
未始厭耳聞，寧或刺眼睹。
風雨喜分散，樂事亡難補。
看君青雲編，翅墮不得舉。
榮滯正相半，田園餘幾許。
前年白馬亂，不保使君詛。
去從竟陵謫，竟陵人何慕。
妻兒思北歸，耕桑失寒暑。
邂逅怪我存，魂招來奚數。
强欲布露之，愧君健能賦。
次韻師川郎中寄墨長句
作者：晁說之
朝代：宋

人人垂首相公前，獨子低眉古簡編。
江上新吟何慷慨，世間舊恨細窮研。
故知小子能封國，亦信長人解說天。
寄墨虞卿著書喜，不教茶到恐妨眠。
次韻張姑丈感舊·其一
作者：晁說之
朝代：宋

用舊爲邦不務新，舜琴何事有埃塵。
焚香祕殿期王母，躍馬荒郊訪異人。
爾保丘園爲爾土，吾憐盗賊本吾民。
四愁不及一枝賦，誰許張衡社稷臣。
次韻張姑丈感舊·其二
作者：晁說之
朝代：宋

聞道江頭柳色新，可憐不識洛陽塵。
景龍門外千鍾酒，葆籙宮前萬國人。
此日凄凉徒費淚，即時興復愧遺民。
浮家逃死知何處，羣寇頻招未肯臣。
次韻江子我見戲長句
作者：晁說之
朝代：宋

江家宅在多文史，兄弟論文詎我遺。
長逝不來荒馬鬛，後生亦老倦車帷。
契成自賣寧無恨，詩到相嘲雅見知。
山水尚憐天付與，暮年漂薄向仇池。
次韻澗上丈人見寄
作者：晁說之
朝代：宋

有懷南澗老，月冷夢魂賒。
煙閉金丹竈，雲迷玉斧家。
高雲嗟縹緲，醉墨喜傾斜。
明日秋風起，愁看菊蘂花。
次韻王立之雪中以酒見餉
作者：晁說之
朝代：宋

同雲慘慘驅朝暄，龍沙一雪人相憐。
寒猿哀嘯失山木，饑鶴仰唳空無天。
當年補天真戲爾，不知修月何時已。
坐煩耆舊說辛卯，至遣兒童憂甲子。
城中米價貴如玉，舉家倒廪無斗粟。
千金狐裘豈易得，百結鶉衣不堪鬻。
我生但識茅與菅，何曾過眼逢瑤璠。
展君新詩問所似，欲辯不敢非忘言。
開壺酌酒澆我胸，酒酣起舞顔爲紅。
會見東風掃冰雪，江梅塞桞煩春工。
次韻答澗上丈人見寄
作者：晁說之
朝代：宋

丈人一别今何闊，菊雨蘭風自歲年。
茅屋歸來思叙舊，繩床老去不談禪。
世無孔子徒爲爾，今媿孫登重惘然。
幸有陽城山水在，更留佳處待夤緣。
次韻謝人惠詩
作者：晁說之
朝代：宋

東郊久不開，春風宜斷絕。
梅信豈得芳，何處香芬烈。
徒令湖海士，借論古人傑。
奈我貧病何，蕭寺多積雪。
終天不出門，圖史欣羅列。
欲上皇帝書，廟堂誰稷契。
遊魚清且直，飛鷺遠更潔。
顧彼四輪車，禦侮難結轍。
一朝叩旅舍，問我來何說。
再拜謝之子，我正如子拙。
次韻邵子文書夢
作者：晁說之
朝代：宋

先生有道無寸田，長歌擊壤醉伊川。
今式玄冢高嵩巒，嗣子詩禮老益端。
少從父友學其難，一書百讀口角涎。
父友寸步簡策邊，聲名九州四海寛。
時有狂瀾匯怒湍，百媸安肯一着妍。
獨樂園中往復還，蝴蝶沼上青草煙。
書成硯穴氣桓桓，蒼生屬望十九年。
聖時未肯誤儒冠，倐見佩玉朝珊珊。
汴洛迎送路接連，急急政如渴赴泉。
跛者釋杖瘠肥羶，兵偃不用盧重環。
貨利去若風中幡，抉蔀一發天下言。
白髮舊德殿中間，經行求士趨傳餐。
先生之子難鬱盤，綠衣春色行度關。
羣賢並進讓後先，山摧棟折何茫然。
人間此夢白日前，況乃枕簞夜穩眠。
仙山塵絕遠囂煎，雲樓煙閣白鶴閒。
若嚬若笑玉女顔，我欲並之無因緣。
傍意若謂堪憫憐，是間有汝世之賢。
此公不死神常全，王僑偓佺不及肩。
汝曹蟻輩徒攻堅，欲子見之駭衆仙。
子色不平羞青山，我爲子往問彼天。
誰敢少弄天公權，蘧蘧夢斷目鰥鰥。
但覺毛骨輕且便，賦詩不怕衆險艱。
次韻郭帥和楊使者張茶馬溪莊詩·其一
作者：晁說之
朝代：宋

溪莊吟興浩如神，不似逄時富貴身。
雲外黄羊眠竹影，月中赤鯉戲河濵。
揚雄奇字情宜密，張令清談分自親。
顧我婆娑徒悵望，柴車霜雪未堪巾。
次韻郭帥和楊使者張茶馬溪莊詩·其二
作者：晁說之
朝代：宋

才氣雄豪夙會神，暫勞旌斾遠勞身。
使華燦爛高秦嶺，筆陣縱横落渭濵。
音出瓊瑤疲諷誦，韜輕虎豹貴和親。
何妨戲作蜂腰句，要看時宜折上巾。
次韻飲酒
作者：晁說之
朝代：宋

舒懷來遊地，悲歡付與君。
深慚偏愛酒，有客總能文。
春去欣搜粟，秋來漫護軍。
何如東里老，憨腹醉醺醺。
欲爲金陵之行而未果
作者：晁說之
朝代：宋

舊有山川舊夕陽，新秋新淚兩茫茫。
金陵王氣知何在，玉樹後庭聞已芳。
情到義山能發問，事經小杜亦多傷。
未須便作揚舲計，即見元戎浄八荒。
欲自邯鄲趨府復從中山行覺風異常馬上作
作者：晁說之
朝代：宋

山行豈不惡，清音興自長。
風從巀嵲來，不比人間涼。
浮涼誇湛露，屈子自悲傷。
披襟青蘋末，玉也媚君王。
驩見西王母，笑酌白玉漿。
當今第幾人，此樂可共當。
車馬邯鄲道，側身一相望。
爲謝南亭女，世方賤鉛黄。
欲談
作者：晁說之
朝代：宋

欲談無應莫吾容，悔不居身可否中。
盡日小齋何所樂，芭蕉宜雨竹宜風。
正月二十八日避難至海陵從先流寓兄弟之招仍邂逅馮元禮故人·其一
作者：晁說之
朝代：宋

百困身猶在，尫羸怯鏡看。
干戈朝食拙，風雨夜眠難。
天際旄頭遠，淮南春首寒。
病夫藥裹外，兄弟爲謀安。
正月二十八日避難至海陵從先流寓兄弟之招仍邂逅馮元禮故人·其二
作者：晁說之
朝代：宋

脱身兵火欲何之，不料兹焉過所期。
軒檻如僧縈橘柚，鄉關似夢識蒿藜。
弟兄朋友談平昔，盜賊羌胡問幾時。
共約更明王道正，或能一語到天墀。
正月六日七日書所見
作者：晁說之
朝代：宋

扶光歲首當何辰，荐視變異紛無垠。
既驚馬日不爲馬，況復人日不成人。
咸疑白晝懸月魄，譁言日月相鬭格。
如負如空天風愁，似食不食自毒螫。
空裏黄埃下百重，日心黑氣交四磔。
不知何地匿陽烏，人間百鳥競號呼。
可憐海氣使如此，杏梁瑞彩想中都。
武泰節使歸金陵
作者：晁說之
朝代：宋

戟影搖寒波影稀，王孫心事與人違。
燈邊赤軸得居士，窗下清談見布衣。
執玉詔從天上去，揮金船向歲前歸。
尫羸不解少行樂，卧待公來起採薇。
歲暮
作者：晁說之
朝代：宋

客舍光陰白髮催，高援北斗夢徘徊。
多愁須用枕雙疊，無問何須酒一杯。
風去六朝迷遠樹，雲來一日忍新梅。
即今盜賊須擒馘，牧守不逃言壮哉。
歲暮六言
作者：晁說之
朝代：宋

臘尾豈堪北去，年頭又怯東奔。
萍梗往來覆載，燕雀俯仰乾坤。
歲暮思劉壮輿近在京師因壮輿言温公勸劉丈合魏宋等志有意合正史之志而離析李延壽之紀傳顧老罷不能聊見於篇末
作者：晁說之
朝代：宋

迢迢使我旅懷悲，促促思君歲暮時。
江上梅花今在落，鄜州月魄屡圓虧。
著書有底心過苦，行路無端山更危。
誰解合離南北史，吾曹白髪恐難期。
歲暮絕句四首·其一
作者：晁說之
朝代：宋

衛霍功名無素譽，韓彭富貴晚堪悲。
梅花引角邊情劇，况復人間歲暮時。
歲暮絕句四首·其三
作者：晁說之
朝代：宋

沉沉欲雪岫雲平，月尾年頭此有情。
童稚歡欣學秦語，不知家世本東京。
歲暮絕句四首·其二
作者：晁說之
朝代：宋

下惠一時行已志，首陽萬古振人倫。
終南不得西山號，歲暮白頭空斷魂。
歲暮絕句四首·其四
作者：晁說之
朝代：宋

遲遲來日去何疾，六十五見此日除。
明發束修能有幾，太平田舍讀殘書。
歲暮聞武泰節使将歸金陵
作者：晁說之
朝代：宋

歲暮江頭鳬鴈身，悠悠心事竟誰親。
久能收拾內朝僕，始作生疏外道人。
欲問江吳借風色，恐於河伯廢精神。
王孫旌節歸來好，莫使王孫恨更新。
歸到
作者：晁說之
朝代：宋

歸到故廬同逆旅，人生本自怕牢愁。
雨聲豈有京華態，羈思仍多澧浦秋。
久禁令人類疾病，新聞向汝重咿喔。
顧無道義論輕重，何處王公門可遊。
比日風雨甚異山下人云此六月龍會時也中頂有會龍洞予嘗遊焉賦詩記其事今感之有作寄趙德鱗
作者：晁說之
朝代：宋

西峰掩映東峰明，倐忽起滅令人驚。
九野雨足龍上征，六月正乃會瑲珩。
雷電斷絕風來輕，鼓倡鼙和鈴簫笙。
虹霓舒斾雲搖旌，萬龍夭矯宿崢嶸。
天門大開仙子迎，不比它邦時雨行。
中天有洞遺珠纓，我昔酌泉探幽清。
尚疑不然今信誠，安得問訊驂騎鯨。
脱去禁令朝玉京，相羊容與俯四瀛。
下呼我友何營營，寒饑暑渴亦已更，胡不同我此長生。
水仙
作者：晁說之
朝代：宋

水仙踰月駐芳馨，人物誰堪眼共青。
白傅有詩皆入律，腥鹹聲裏亦須聽。
江上獨坐
作者：晁說之
朝代：宋

少時曾識京華樂，老得江山懷抱開。
風月不談辜此夕，恨隨潮去與潮回。
江亭晚望
作者：晁說之
朝代：宋

秋色日駸駸，江亭敞宿陰。
殘霞沉浦口，新月出波心。
客恨此時薄，歸懷晚歲深。
鄰僧數來往，未肯愧南金。
江南
作者：晁說之
朝代：宋

一家天下莫分三，天極明星萬象含。
此水北江歸海處，誰将此地號江南。
江暮
作者：晁說之
朝代：宋

何能浣客愁，長夏暮江頭。
嵐遠疑無象，潮平似不流。
須臾雲送雨，蕩颺鳥隨舟。
明年北歸去，談話未應休。
池頭
作者：晁說之
朝代：宋

長夏悠悠百計非，可憐北客製南衣。
池頭風晚萍根合，何處楊花不得歸。
河中府古興寄劉杜輿
作者：晁說之
朝代：宋

肘腋患難禦，垣墻傾莫制。
茲者論戰國，破秦必在魏。
初疑此語謾，身到識真是。
河山既設險，信食以自治。
秦雖百虎狼，得進不得退。
襄王昧遠圖，蘇秦嗜近利。
惜哉計畫疏，爲此山河愧。
我懷誰與語，劉子長論議。
方爲十二史，吾言不可廢。
眺聽常思君，夢魂先朔吹。
河中府追懷亡二兄及思永興十二弟
作者：晁說之
朝代：宋

表裏山河季布州，我家兄弟憶同遊。
芸香寂寞空青冢，絳帳飄零欲白頭。
羈旅即今無好語，登臨自古有高樓。
頗聞酬唱西巖在，闕里諸孫添我愁。
河中戲作絕句
作者：晁說之
朝代：宋

人物英雄異姓王，山河生氣尚光芒。
可憐只解誇佳麗，花落春空更斷腸。
泰州人自徐神翁後多以奉道爲事即今有周高唐三先生皆足以動衆得名因作長句
作者：晁說之
朝代：宋

沉沉方文與蓬萊，桃李聞從海上開。
愁外烟波徒縹緲，夢中鄉俗獨徘徊。
不同下俚暫時醉，自約高真定命盃。
可笑神仙今古異，今言先分古先材。
洗山
作者：晁說之
朝代：宋

公事豈不猥，吾性自有適。
驩言春風物，洗山出怪石。
何幸此土壤，頑驁壓空碧。
嶄巖有天姿，畚鍤不待力。
横如劍出泥，縱若月退蝕。
乃知凶讒輩，暫爲忠良賊。
后皇德清明，萬類各有職。
吾悲兹世人，因之聊嘆息。
嘗聞道人語，無垢法第一。
多謝讀易者，洗心如玉璧。
洛川驛中夢與一故人作詩十餘韻既覺惟記其兩句南山絡條華四顧吃所哀因識之
作者：晁說之
朝代：宋

西征豈不樂，夢中詩佳哉。
南山絡條華，四顧吃所哀。
山川今可夢，小謝恨能裁。
無令辜此夕，羸馬空徘徊。
洪澤守閘和二十二弟韻
作者：晁說之
朝代：宋

小舟洪澤歎嗟餘，欲說人間孰得如。
蝙蝠倒懸徒頡頑，獼猴徐步漫趑趄。
歲窮雲際行求鴈，日暮溪頭坐羡魚。
何處長風萬里浪，龍盤鼇抃蜃樓居。
流寓海陵半年忽得周元仲分寧書欣慰與常日不同輒有作代書
作者：晁說之
朝代：宋

海陵士子江東客，我到海陵無主人。
蒼波知君到何處，直待書來消息真。
與君相去歲月久，世事茫茫誰出手。
桑田欲變仙人去，鶴駕雲軒安得取。
愁腸出淚付滄波，江上秋風奈我何。
何處雲山君待我，更煩先寄綵雲歌。
浮甘亭上
作者：晁說之
朝代：宋

浮甘亭上拂征衣，欲起羈愁却自非。
鶯去青陰猶轉響，月來碧嶂有餘輝。
三英何處同行樂，百醜無堪獨息機。
好濯纓塵惜蘋藻，從教塵土半天飛。
海陵寒食
作者：晁說之
朝代：宋

忽逢羣盜到江津，驚若奔魚跳此身。
烟焰幾爲新節鬼，風塵敢憶故鄉人。
幾家有物蒸嘗在，到處無時哭泣頻。
日日凄風兼苦雨，要知寒食客愁真。
海陵書事
作者：晁說之
朝代：宋

今古悠悠嘉上同，徒令客子恨無窮。
竹椽泥壓清虚節，葦爨香殊忠厚風。
騰倚百年麋鹿外，波瀾一日鳯皇中。
可憐仙馭頻來往，從此相傳第幾翁。
海陵社日
作者：晁說之
朝代：宋

信美非真美，徒勞本自勞。
異鄉今日社，寂寞食無糕。
海陵聞角
作者：晁說之
朝代：宋

秋風入角蹙山城，更覺淮南秋思清。
慣聽邊威雷鼓裏，梅花争發斗峥嶸。
海陵閒居
作者：晁說之
朝代：宋

春色海邊雖到晚，幽居亦且得徘徊。
風輕花影閒閒去，人静棋聲揭揭來。
莫話艱難催白髮，從教顛倒長青苔。
明朝此興如能在，夢到梁王舊吹臺。
消息
作者：晁說之
朝代：宋

兩月中原消息斷，不應京國亦無聞。
廟堂如未棄黎庶，日日詔書清垢氛。
涼州女
作者：晁說之
朝代：宋

涼州女，紫塞春，輕黄濃黛君莫謳，漢宮曾此選才人。
鹿角角，魚鱗鱗，有山有水無此珍，我强寛愁亦怒嗔。
逢著澄江悔不詠，功曹豈自誇詩聖。
淮南王
作者：晁說之
朝代：宋

淮南王，解燒金，胡爲黄葉落故林。
神仙鼎氣覆千里，草木姿媚鐘磬音。
誇誕之語恐難信，儻然安得我登臨。
即今巨盜處處起，天子不貪淮南地。
淮口作
作者：晁說之
朝代：宋

王畿胡騎滿，何地可逃生。
盡室半徒步，有舟無水行。
長淮能見阻，久雨自難晴。
雜立官稱在，低頭媿國榮。
淮海二絕·其一
作者：晁說之
朝代：宋

卜錢簇簇怯單單，小婦揚州橋上看。
拜鬼求神春更恨，不堪風雨作花寒。
淮海二絕·其二
作者：晁說之
朝代：宋

莫問揚州桃葉生，渡江今日得風晴。
長沙子弟更相笑，上到隋堤便住營。
災怪
作者：晁說之
朝代：宋

幾歲廟堂生物怪，一朝敵騎應天烖。
頗聞北斗光芒見，未見東京消息來。
志士此時憂國淚，將軍他日望鄉臺。
世間如有嚴夫子，時命應須更可哀。
無客
作者：晁說之
朝代：宋

嗟予少好客，今老客棄予。
忽忽飄流來，不知歲又除。
良愧彼黄鵠，千里無修塗。
江東賊强臣，淮南盜名都。
鍾阜被朔雪，暫與我何娛。
明當雲夢去，已發又何如。
無己初除正字以詩寄之
作者：晁說之
朝代：宋

平生阮步兵，口不道臧否。
每笑謝著作，自是雌黄口。
閉門秋草多，金風搖白晝。
忽傳黄紙書，校藝羣公後。
執鴈有楚越，佩劍無左右。
難畫渾沌眉，遽識齊宿瘤。
彭城陳夫子，笑我顔何厚。
爲語陳夫子，人生無不有。
無悶
作者：晁說之
朝代：宋

無悶吾無欲，浮沈誰使然。
命通公道日，自是艷陽年。
鸞鳯能寥廓，魴鱒幸棄捐。
由來食肉士，久亦忘腥羶。
無那
作者：晁說之
朝代：宋

無那客愁翻作樂，尋常閉目暫時開。
沉沉月向波心出，渺渺人從天際來。
莫道一山無積雪，誰家千樹落寒梅。
洛陽故舊吾憐汝，愁絕終朝泥酒杯。
無題
作者：晁說之
朝代：宋

身世何如薦福碑，浮沉聊學弄潮兒。
清風一日令心盡，黄卷三冬漫手披。
夢寐無煩征錦段，笑談誰敢犯湯池。
周侯鳳德寧减少，所謂春陽或减之。
然公發人自天台來不以烏藥見寄
作者：晁說之
朝代：宋

石橋不得往，烏藥不寄來。
空令圖畫裏，指點說天台。
爲客
作者：晁說之
朝代：宋

爲客淮南望上京，祥烟不遠恨峥嶸。
居人避濕開門晚，宿鳥眠寒擇木驚。
波浪無時潮失信，關河有盜夢非情。
不知歸計何從得，碧潁青嵩畫未成。
牡丹
作者：晁說之
朝代：宋

牡丹千葉千枝並，不似荒凉在塞垣。
宜聖殿前知幾許，感時腸斷侍臣孫。
狂風
作者：晁說之
朝代：宋

十日狂風不偶然，未教桃李鬬嬋娟。
關西將士曾如此，直入齊宮斬小憐。
王性之自揚州遷路相訪於海陵荷其意厚非平日比贈詩以别
作者：晁說之
朝代：宋

九死性命存，乃到海陵倉。
海陵何所有，麋鹿晝成行。
多倉多麋鹿，今也恨難忘。
爰從本朝來，人物上國光。
容我迹其間，性之因翺翔。
性之篤忠信，又復能文章。
一世所趨附，在眼獨不忙。
困於州縣吏，斂翼弗許張。
蹉跎誰識之，心膽空堂堂。
我不自揆者，薦之三府傍。
相公意似順，衆口極雌黄。
我斥不得容，爲子增慨慷。
子行羣賊中，妻孥道路長。
掛帆揚州灣，聞我病在床。
不尋枉渚來，或謂子不剛。
活我以簡策，飽我非稻粱。
告别閩嶺去，波浪春風狂。
既欲殺風母，又欲射天狼。
四海俱已震，何處一身藏。
揮淚與之子，關雎哀不傷。
禄山傾社稷，朱泚侮君王。
於今無此孽，但可正皇綱。
文章出號令，忠信被農桑。
之子抱此器，用之斯民康。
吳酸宜勉强，無煩憶粟漿。
王順之得子寄二絕次韻報之·其一
作者：晁說之
朝代：宋

賓客能談少傅兒，海中仙果得生遲。
自今一落人間後，即見新枝壓舊枝。
王順之得子寄二絕次韻報之·其二
作者：晁說之
朝代：宋

茂弘不用長年悲，淮水東流本與期。
一日名駒驚俗眼，奔雲老驥敢言衰。
用仙宮鋪壁上諸人韻作
作者：晁說之
朝代：宋

香霧漫空玉作塵，五龍雙鳳細扶輪。
君王不得須臾語，只有輪臺哀痛身。
申前意和圓機絕句梅花·其一
作者：晁說之
朝代：宋

庾信終南眼忽開，横岑萬仞接天臺。
縱横筆陣知强弱，留與遊仙客詠梅。
申前意和圓機絕句梅花·其二
作者：晁說之
朝代：宋

梅如玉磬百花依，傷似文章先說詩。
詩到玉妃謫墮後，只君能抗我公辭。
申謝經略安撫待制送酒之什
作者：晁說之
朝代：宋

真茶竊所貪，薄酒亦云嗜。
況此兩乘壺，旨哉出廳事。
歌美秦州半，樽罍更幾倍。
元戎眷非一，於焉則有二。
癃老欲扶持，牢愁使破碎。
風雪客歲殫，無隕故園淚。
我實不能飲，自有愁常醉。
顧彼昔之人，何必陶阮類。
槌劍劇孟俠，文武衛公貴。
宜飲不飲者，我言尚何費。
顧分玉帳春，遠以金壺致。
舊都新奏功，如花方高會。
留别延慶明智
作者：晁說之
朝代：宋

傍海嗟爲客，傾心欣所知。
煙霞威鳳老，岐路斷猿悲。
夢亦西方近，談休南本遲。
行行招隱意，嵩岫解相思。
留題景升北窗
作者：晁說之
朝代：宋

南樓吹笛何人怨，北窗垂楊永日閒。
何用綠楊高百尺，詩情筆趣總相關。
疊前
作者：晁說之
朝代：宋

董生今日窺園圃，幾許傷心涕淚垂。
金令不行呈木怪，無端災異樂哀爲。
疊後
作者：晁說之
朝代：宋

病眼終朝更懶開，難輸心曲語悠哉。
從教苔徑無人到，日日潮聲自上來。
疏墮
作者：晁說之
朝代：宋

疏墮何堪行役勞，窮陰急景晚風高。
京華前歲此時雪，獨卧先廬亦寂寥。
疲行
作者：晁說之
朝代：宋

歲暮疲行役，荒郊絕見聞。
林寒無鳥宿，山燥不歸雲。
得失爲生計，浮沉預世紛。
好懷思軟語，終待潁陽君。
疾病
作者：晁說之
朝代：宋

疾病非吾有，吾身與世輕。
看棋得静意，說藥肯傷生。
不道江湖遠，惟多鷗鷺情。
況聞登俊傑，即日是升平。
病中思建茶不可得因作呈胡季和
作者：晁說之
朝代：宋

新政勤勞儉素中，建溪千焙一毫供。
人知廉恥苞苴減，運屬危原丘壑空。
慣以槍旗論勝負，果勞甲胄歷危凶。
不登王會篇中物，便好從今永絕蹤。
病中謝張簿陽字韻詩
作者：晁說之
朝代：宋

藥有一君元長厚，病教五鬼逞狂陽。
公詩可但能除瘧，萬痾都如律令忙。
病卧聞韓公表雨中出謁
作者：晁說之
朝代：宋

綠陰飛雨作秋容，衰病呻吟高枕中。
何事公孫健騎馬，黄金帯客好相從。
病目作近體詩五首·其一
作者：晁說之
朝代：宋

病目經旬作夢中，只應天意欲教傭。
詩成願作瞎太祝，位極耻爲盲老公。
不用千憂徒畫足，何妨一笑漫書空。
頗不如喜見人志，好在春來六六峰。
病目作近體詩五首·其三
作者：晁說之
朝代：宋

江頭未省逢春事，風雨朝朝夜夜深。
皎潔一生餘白髪，辛勤百計只丹心。
不疑鄭默世能怨，敢恨虞翻論所侵。
明日逢人添俛首，會催歸興到山林。
病目作近體詩五首·其二
作者：晁說之
朝代：宋

何事蘭成酷愛愁，借愁爲樂總宜休。
天涯二月無新曆，京國三年誤舊遊。
忽接家書迷遠近，欲爲客難却沉浮。
道人猶喜頻相遇，話盡丹丘更虎丘。
病目作近體詩五首·其五
作者：晁說之
朝代：宋

愁極猶知吾道尊，尚煩幾許北堂萱。
善人在疚鄉評减，老物可憎天意存。
漫使楚囚臨澧浦，難教漢使識河源。
著書昔日年猶少，老意今朝欲絕言。
病目作近體詩五首·其四
作者：晁說之
朝代：宋

沉沉何處有春柔，目極無垠風雨秋。
底事須登七尺劍，要當自掖千金裘。
圖書雖滿愧黄絹，桃李縱開嘲白頭。
事與願違宜泯泯，願違於事更悠悠。
痛心
作者：晁說之
朝代：宋

爲問誰今有好懷，園林春色不須來。
王孫草向荒城短，驛使梅因戰陣回。
但道邊塵迷上苑，不聞漢詔出中臺。
痛心一日復一日，何日皇威遍九垓。
痛恨
作者：晁說之
朝代：宋

丞相開邊靡有它，中原要復識干戈。
百年身事今如此，萬里胡塵可奈何。
隴上健兒嗟不見，洛陽女子恨偏多。
朝朝上食陵頭否，腸斷東巡白帝歌。
痛恨
作者：晁說之
朝代：宋

胡兒直犯洛陽宮，藹藹園陵指點中。
殄滅四夷心不遂，裕陵蕭瑟獨悲風。
癸未歲余與開封解安行同知定州外縣赴二帥上元之集今辛卯明州燈夕公會上見邸報解以大夫知嘉州感舊作寄
作者：晁說之
朝代：宋

伊昔中山勝事賒，初當三五便開花。
君能選色沉醉倒，我自傷心深感嗟。
聚散十年逢節序，窮通百態各天涯。
使君綺席誰同樂，莫遣燈花照鬢華。
白鴈陂
作者：晁說之
朝代：宋

白鴈陂前淮海思，今朝淮海鴈相隨。
固知憐我飄零甚，忘却青嵩碧潁時。
直羅縣三絕句·其一
作者：晁說之
朝代：宋

縈回頡頏亂山河，目眩心搖到直羅。
待得羅川平直處，晚來荀令恨如何。
直羅縣三絕句·其三
作者：晁說之
朝代：宋

羌管戎歌亦鬭新，長官家勢洛陽人。
相逢且覓山花好，莫話銅駝金谷春。
直羅縣三絕句·其二
作者：晁說之
朝代：宋

人生不合出都城，百坂千坡異縣情。
勃勃當年聖人道，如今狐兔不勝行。
眠睡
作者：晁說之
朝代：宋

病夫不睡情須怨，老子難眠思却清。
況復斗横催角引，梅花爛漫散秋聲。
知宗節使臨渡江至金陵送蠟梅來
作者：晁說之
朝代：宋

江北江南疊鼓催，清香清淚各徘徊。
知君清德用無盡，棹欲移時留蠟梅。
社日偶集恨去歲社與圓機有約阻雨
作者：晁說之
朝代：宋

歸閏於春得社遲，酒應過熟老農嬉。
故巢候燕賓朋禁，驟雨前年唱和詩。
要使歌喉扶嫵媚，肯教鼠目鬬狐疑。
雲南薊北休驚怕，今日寛仁不戮師。
私願
作者：晁說之
朝代：宋

胡塵未動朔雲浮，行在多懽見小侯。
願保三冬資我樂，更無一事使人愁。
秋
作者：晁說之
朝代：宋

長年何事不悲秋，今日天涯愁復愁。
故國老槐空寂寂，半天歸鴈自悠悠。
故知庾信多清淚，何事陶潛亦白頭。
前日家人带楸葉，求身强健更何求。
秋來
作者：晁說之
朝代：宋

秋來頗自適，撫此清收時。
不假絕交論，聊吟招隱詩。
山阿新橡栗，朝廷舊臯夔。
早晚罷給散，恩偕雨露垂。
秋來庭下雜花盛開對之感懷作
作者：晁說之
朝代：宋

春花擢翠榦，秋花披芳叢。
叢花都且閒，天質不爲容。
寧謝兒女賞，本自能淒風。
持之奉君子，令德晚更崇。
秋吟
作者：晁說之
朝代：宋

友生吾所畏，言貌凛秋威。
崔子稻畦晚，楊公玉田饑。
階除昨夜霜，鐘鳴尚依稀。
吾友豈憔悴，西山空崔巍。
秋嘆
作者：晁說之
朝代：宋

爲起秋風有所懷，江頭秋色信多哉。
孔明何歲荆州去，樂毅即時燕國來。
今古悠悠共涕淚，江山寂寂盡塵埃。
麒麟閣上功名士，聞道其中有不才。
秋思堙鬰忽蒙圓機寵示祟賦欣然開豁爲惠大矣率草謝之
作者：晁說之
朝代：宋

秋霜先著白髯翁，始信讀書未有功。
幽恨不隨流水去，壯懷每共暮雲空。
敢嗟落葉留無術，但惜巢危死孰從。
賴有高才能作賦，筆端除祟是英雄。
秋感
作者：晁說之
朝代：宋

又作此秋飄泊客，茫茫誰是北歸人。
庭前雨過鵝羣浴，池上風來螢火新。
戰馬不肥淮甸草，屬車思輾洛陽塵。
如聞胡虜渡河去，緱月箕雲待老身。
秋感
作者：晁說之
朝代：宋

鄰雞鳴已過，吾雞一何懶。
要穩土人眠，高視清秋晏。
惜哉清秋時，留客久異縣。
莫謂兹荒陬，千令洿畿甸。
黄屋在揚州，江山被恩幸。
肥羜翻吳羮，宮粧驚楚練。
雖云胡馬陣，敢敵水龍鑑。
有事郊三年，神降樂六變。
萬國走玉帛，兩京鎖宮殿。
明發迎歸路，兹夕淚如霰。
孤旅愁思絕，一身幾憂患。
秋懷
作者：晁說之
朝代：宋

草木衰殘意，關河離别情。
秋風已如此，况復更論兵。
秋日有感因誦王元之送文元公詩云追思元白在江東不似晁丞今獨步之句戲作
作者：晁說之
朝代：宋

三吳山水喜秋風，白蟹青蝦甬水東。
獨步晁丞孫子到，誰憐憔悴衆人中。
秋日江上作
作者：晁說之
朝代：宋

秋色千里來，潮波八月壯。
起帆增江勢，勁風滋頡頏。
海道當如何，燕羽去雲上。
人生自窘束，有情宜騁望。
兩眼幸未盲，莫謾讀易象。
秋晚
作者：晁說之
朝代：宋

居恨日不過，復此秋云暮。
一歲餘幾何，挽之安得住。
老矣且勉學，高談非所與。
貧賤苟不慚，勢力則不懼。
涼飇幸已多，寧煩賦不遇。
秋書
作者：晁說之
朝代：宋

秋爲棗多暑，天因禾未霜。
吁嗟爾勍敵，宜亦畏皇綱。
秋適
作者：晁說之
朝代：宋

今日秋光遠，吾意亦以閒。
置此清羸身，茄菼薏苡間。
一别嵩陽縣，二紀不得還。
幾處逢新秋，幽夢著舊山。
木落淮南舊，水流日柴關。
秋陰
作者：晁說之
朝代：宋

漠漠秋陰好，遙空見故鄉。
可堪高葉病，無賴晚花香。
枕靜泉聲細，簾疏風影長。
肯教容易雨，吟興動何郎。
積善堂
作者：晁說之
朝代：宋

我家得姓自衛史，文王之昭鍾厥美。
西京御史府大夫，父慈子忠不惜死。
至今墓上無曲棘，潁川歲時虔廟祀。
中原喪亂厭風塵，南渡不及渡遼水。
晚惟道武攬英雄，遼東之晁同興起。
世封潁川刺濟州，子孫嬋媛冠劍偉。
唐有賢良如漢初，名動集賢爲學士。
是時海內圖書家，一晁未議張與李。
忠實文華入本朝，三祖百孫同一體。
中祖潁川襲遠封，東祖西祖復於濟。
自從決策罷兵來，平進不厭百寮底。
即今門戶益衰微，攬古懷今情曷已。
上恩坱圠播無垠，宿莽心存春藿靡。
漳州有母行百齡，疏封鈿服明光裏。
夫人眼力尚針縷，拜恩不易從稚齒。
初惟夫人有子賢，曰此布濩敢不俾。
何勞夢帝血面論，直以微誠動旒扆。
華堂白髮喜更新，即看青袍子高第。
壽斝千場日未央，膝下曾玄扶且倚。
中眷有孫不能鳴，東眷孫文刊燁煒。
窮途
作者：晁說之
朝代：宋

窮途無達士，今日信途窮。
處處兵如市，行行馬似龍。
魂迷公主館，夢斷翠微宮。
欲向江東去，風波更幾重。
立秋前六言
作者：晁說之
朝代：宋

今日自須欣喜，明朝池上秋風。
聽雨如聽古樂，得書似得良朋。
笑
作者：晁說之
朝代：宋

笑樂真情豈可無，樂而不笑是何拘。
日中無事逢棋局，春後有花兼酒壺。
輕俠兒前撫手掌，滑稽傳後撫髭鬚。
江南陸后還安否，乞與笻枝使自扶。
答恂闍黎乞漿
作者：晁說之
朝代：宋

白頭破褐恂闍黎，硬白高談豈昜知。
却喜粟漿如北客，從教薄相笑無奇。
答童
作者：晁說之
朝代：宋

何敢愛筋力，無勞戒勵重。
但當知諱字，聞說是雅中。
答趙德麟見招之作
作者：晁說之
朝代：宋

王孫囚冠安穩無，骨清肉健今更癯。
學似東山何所歉，才如北海莫言疏。
幾年漢上狂歌散，今日山前幽夢餘。
消息遠來知有意，碧巖却要子來居。
簡沙頭李山伯
作者：晁說之
朝代：宋

坎離交養日需沙，君向沙頭好泊家。
鷗鷺若來尋舊隱，爲言直上有烟霞。
約圓機不至將出遊雞頭山作二絕句·其一
作者：晁說之
朝代：宋

君何忘我不交關，爲我勝君便不閒。
豹霧人須歸豹谷，雞棲車且遊雞山。
約圓機不至將出遊雞頭山作二絕句·其二
作者：晁說之
朝代：宋

君知我亦有柴關，我豈輸君獨自閒。
把筆何人鳳尾諾，杖藜望我雞頭山。
約玄機來喫社飰以雨不果
作者：晁說之
朝代：宋

積雨晦滄溟，歸期燕不靈。
何能陪社飰，應爲厭侯鯖。
約結
作者：晁說之
朝代：宋

約結無奇恨眼開，偷閒藜杖亦悠哉。
曉風不讓青山遠，暮靄難禁明月來。
關外關中渾浪漫，雲南雲北舊徘徊。
自憐不注愍征賦，一世征衣愧不才。
累夜讀武經總要慨然思陳叔易寄予嵩陽讀水經之句因用其韻作寄叔易此公相與倡和最多於此詩則毎誦之·其一
作者：晁說之
朝代：宋

蝶笑蜂鬚飛有聲，梅嫌柳眼衆人青。
今朝消息君知否，荒塞寒燈讀武經。
累夜讀武經總要慨然思陳叔易寄予嵩陽讀水經之句因用其韻作寄叔易此公相與倡和最多於此詩則毎誦之·其三
作者：晁說之
朝代：宋

蓬萊學士有家聲，易退難忘舊殺青。
萬卷饒君相似處，此生不讀膳夫經。
累夜讀武經總要慨然思陳叔易寄予嵩陽讀水經之句因用其韻作寄叔易此公相與倡和最多於此詩則毎誦之·其二
作者：晁說之
朝代：宋

風送黄河冰底聲，三川半死誤丹青。
何人告與君消息，枉是磨鉛勘水經。
絕句謝小邵寄柑脯
作者：晁說之
朝代：宋

曲肖歐文詩隱秀，山頭仙馭勢爭飛。
須知柑脯勝麟脯，更使荷衣笑錦衣。
絮被
作者：晁說之
朝代：宋

絮被蒙頭曉日高，厭聞處處殺官曹。
古人言盡致禦術，今日興言盜是招。
縣樓對山作
作者：晁說之
朝代：宋

山色日夕改，我樂豈獨今。
相羊非一意，開簟枕遙岑。
楞伽懶焚香，離騷幸可吟。
吏隱兩已適，虎鼠都不任。
詩酒客亦惡，樓下那足尋。
可憐謝玄暉，惝恍論此心。
總管劉觀察相餞於高巖經句楊朝奉出所和詩即席再賦
作者：晁說之
朝代：宋

花開爲客向金城，待得無花羸馬行。
柳蔭高巖開祖帳，月搖洛水話離情。
將軍精悍千山聳，賓客風流一笛横。
更愧新昌孫子在，詩成白眼得清明。
缺門遇王三兄師文
作者：晁說之
朝代：宋

生民本羈旅，何以娛今朝。
風雨崤澠道，離别秋冬交。
忽復有好懷，故人道旁招。
如狂語錯亂，疑夢情飄飄。
君鬚何盡白，我志則全消。
憂患君恐可，圖書興尚豪。
玷珪宜委土，良驥乃繫匏。
但願不再辱，敢慕無久勞。
馬蹄分異縣，朔吹結同袍。
三年以爲期，嵩少理居巢。
置身
作者：晁說之
朝代：宋

置身唯所安，世累莫相干。
蓬鬢江湖適，披衣天地寛。
尚須煩束带，忍復更危冠。
居安歎匪易，淚垂行路難。
翻憂
作者：晁說之
朝代：宋

歲暮窮途惱白頭，況加一歲更荒州。
家禽聚處無居屋，野水分時便斷流。
何物不堪供佛淚，誰人可與共咨謀。
一生本藉詩書樂，今日詩書翻百憂。
聞三十六丈乞西京留臺輒成長句時先之七兄已拜北京留臺
作者：晁說之
朝代：宋

門地何人論甲乙，碧梧丹鳯重徘徊。
前時五相繼三相，此日西臺望北臺。
器業雲霄能我有，功名鍾鼎待時來。
重言四海宮師德，季子白頭誰識哉。
聞八弟朝議二十一弟朝奉二十弟廸功與安郎倉部謝郎比部諸人集于葆真宮戲作絕句
作者：晁說之
朝代：宋

葆真宮是何年有，游子相將便得真。
聞道流霞醒不醉，只應人世恨還新。
聞叔易隱居被召二首
作者：晁說之
朝代：宋

處士何人爲作牙，盡攜猿鶴到京華。
故山巖壑應惆悵，六六峰前只一家。
聞叔易隱居被詔
作者：晁說之
朝代：宋

東海一生垂釣客，石渠萬卷校書郎。
丈人風味今如此，鶴到揚州興更長。
聞喝馬惻然感歎且恨其辭鄙惡特甚作此詩從賀方回求數解
作者：晁說之
朝代：宋

一世危腸賦愍征，江城夢斷到邉城。
晚風不送採蓮曲，落日唯聞喝馬聲。
長似竹枝愁遠客，重於隴水惱無情。
爰求樂錄十三解，賀老當今最得名。
聞四明人不喜鞦韆因作
作者：晁說之
朝代：宋

思歸未得恨深年，時節清明最可憐。
越女腰支勝趙女，平生不敢賽鞦韆。
聞圓機累日病酒戲作存問之
作者：晁說之
朝代：宋

善人有怒而無嗔，美酒何曾病着人。
夫君自是愁鬼着，愁鬼一勺百氣振。
夫君何以致愁鬼，十年一官冷於水。
況令復似未第時，酩酊長編痛料理。
君言不覺身無聊，西家醪勝東家醪。
是中有米亦可飽，枉費東坡歌小槽。
聞圓機遊山政爲梵供復用前韻作
作者：晁說之
朝代：宋

蹙縮饑腸與世違，崚嶒折屐到雲扉。
丹砂不逐飛仙去，白叠甘從佞佛歸。
聞圓機遊山歸作
作者：晁說之
朝代：宋

把酒相忘笑語違，新詩應已勒巖扉。
何人龍尾道前出，獨自雞頭山裏歸。
聞富季申遷校書郎
作者：晁說之
朝代：宋

小富秋來慰所望，青衫敘進校書郎。
相公勳業久彌著，孫子門闌漸有光。
莫話詩過已埋沒，且非椀脱得分張。
白蓮逋客獨惆悵，涙盡西風歸政堂。
聞景龍不試燈
作者：晁說之
朝代：宋

華燈不試管絃新，八字歌聲滿市塵。
今日景龍門寂寞，唯將明德照新春。
聞胡少汲再入省
作者：晁說之
朝代：宋

南宮妙極天下選，雞舌喜君重得香。
既自能詩似前輩，何爲不作水曹郎。
聞角
作者：晁說之
朝代：宋

邉城百感漫興嗟，客底令人警歲華。
多謝何郎有新句，誰聞夜夜小梅花。
聞鄒德久自常來州圩垾得良田數十頃遂可活輒作絕句
作者：晁說之
朝代：宋

乃公不識賈公閭，之子饑寒夜讀書。
前年避賊逐江鷺，今歲垾田鞭海魚。
聞鐘五更起行
作者：晁說之
朝代：宋

野寺鐘聲報曉寒，征人方夢到長安。
茫然塗路知難易，兩避胡塵一歲殘。
聽唱秦少游溪路雨添花詞感舊作
作者：晁說之
朝代：宋

秦郎不知我，我豈知秦郎。
相逢每戲劇，此狷而彼狂。
坐有今輔弼，正色屢低昂。
逮今白髮垂，悔昔少年場。
一聞溪路雨，淚與雨争行。
黄鸝千百在，斯人今則亡。
如其並老去，娛樂豈遽央。
況復有諸生，遺頌滿汝陽。
瘴霧殺君時，龍門曾慟傷。
今雖苟生活，蒼蠅待我傍。
誰家有歌喉，此曲宜斷腸。
攄我一夕恨，與世同悲涼。
胡季和送江梅山茶來
作者：晁說之
朝代：宋

山茶有色笑江梅，無色江梅謝不才。
莫言無色無才思，幾許才從色上來。
天際素娥能綽約，人間紅袖恨徘徊。
誰将玉質酡顔醉，絳雪朱絲解不開。
自和因思國史燕穆之傳稱其知明州革輕悍鬬爭之俗及今海潮圖作
作者：晁說之
朝代：宋

燕公未肯祖虛無，悍俗歸仁舉國書。
莫道邦人都背德，壁間猶有海潮圖。
自寛
作者：晁說之
朝代：宋

無奈愁何强自寛，細将心事樂江干。
新詩時向夢中得，明月多從枕上看。
吾道若存生有益，君恩可報死何難。
五陵祥瑞煙何在，何日端門朝百官。
自延安回道中作·其一
作者：晁說之
朝代：宋

未駕羸驂返故鄉，且尋掘筆傍書窗。
莫嘲流汗野猪嶺，絕勝傷心朱雀航。
自延安回道中作·其三
作者：晁說之
朝代：宋

延州紅勝洛州花，打剥工夫阿那家。
我亦勞心添病骨，悔將黄卷負年華。
自延安回道中作·其二
作者：晁說之
朝代：宋

多謝芳罇與獻酬，只將萬斛醉吾愁。
春花來作人間夢，夢到鴉啼不得留。
自延還鄜懷京師親舊
作者：晁說之
朝代：宋

羈旅無歸不自任，重重白髪巧相尋。
扁舟前歲江湖客，匹馬今朝關塞心。
攬古豈無王霸略，窮途只有短長吟。
故人憔悴多如此，誰解多情送好音。
自樂·其一
作者：晁說之
朝代：宋

避地悠悠處處居，何妨涕淚作歡娛。
碾茶勢軟春心静，搗藥香多病意除。
夢寐未嘗忘仗衛，兒童猶不戀江湖。
心期歸計嵩箕近，只恐風塵尚畏途。
自樂·其二
作者：晁說之
朝代：宋

自愁還自樂，於道得吾真。
花以瓶爲圃，人将飽作春。
詩書惟務舊，老大豈知新。
明日還如此，太平先此身。
自甘讀沈下賢集絕句二呈圓機·其一
作者：晁說之
朝代：宋

晚來李杜擅文章，無奈情何憶沈郎。
未掩西施朝薤淚，可堪弄玉暮魂香。
自甘讀沈下賢集絕句二呈圓機·其二
作者：晁說之
朝代：宋

荷葉拳拳恨未舒，伊人歸興問何如。
空看蝇鼻燈花喜，不得平安一紙書。
自詠
作者：晁說之
朝代：宋

椶籬蕉落貯秋陰，睡足蕭然學越吟。
懶似嵇康初不鍛，閒於陶令更無琴。
兒童亦習南朝事，風月應憐北客心。
五世圖書幸相逐，鬢毛未許雪霜侵。
自賦親字韻
作者：晁說之
朝代：宋

久息人間車馬塵，香殘紅晻自相親。
嘗看海散千波月，亦睹蓮開百葉身。
清世豈無逃俗客，白頭不是插花人。
明朝若便西歸去，嶽寺花遲留得春。
自適
作者：晁說之
朝代：宋

避難三年百感生，衆雖溷濁自澄清。
閒窺鳥雀往來勢，静聽兒童讀誦聲。
但道孤生元廢棄，莫言頻數論平生。
大河今歲如爲用，即看千官赴上京。
至日早雪時郊祀畢·其一
作者：晁說之
朝代：宋

客中至日百懷忘，欣喜遙瞻上帝鄉。
雪覆紫壇天意得，風生絳節頌聲長。
舊遊鵷鷺渾如夢，寂對山河忽若狂。
罪籍半除猶望赦，漁陽遺種被恩光。
至日早雪時郊祀畢·其二
作者：晁說之
朝代：宋

冬來無雪待佳辰，至日飛霙喜更新。
風偃南郊雲獻瑞，龍騰北陸日潛春。
壁門仗下千官佩，瑤席歌前萬國珍。
負亹曾臣符竹冷，屬車目斷不飛塵。
至河中首訪鬼拔河圖有畫人云因陸學士移其壁乃毁寸盡令人感慨終日有作
作者：晁說之
朝代：宋

坎坎分明拔河戲，盛在北朝唐尚爾。
畫手何人鄭子虔，妙不戲人惟戲鬼。
更無獰厲可嚴怖，既曰依人人是擬。
家家賈勇負勝餘，見之心寧不知耻。
最是隋宮窈窕春，汗粧蓬髮羞相比。
故宜落筆在蒲州，門外河來三萬里。
鄰幾舍人有搨本，詩翁賦詩名更起。
詠詩想畫二十年，客舍此邦心自喜。
攬真永絕僞物欺，顧影豈盡形儀美。
嗟予斷絕百事心，癡處留情獨在此。
魑魅魍魎好奔迸，文彩風流終棄圯。
出門訪之無處所，惜哉史君陸子履。
但欲便坐易瞻玩，不知壁古難移徙。
豈無剥落一寸餘，我願寶之若瓊蘂。
不然當學補亡詩，收拾粉本細綱紀。
或謂前年九鼎成，時無雜糅清如水。
雖有高室誰瞰之，亦莫揶揄毛手指。
帖壁不祥宜遁逃，綵門抛捘方靡靡。
致仕後寄白蓮然公
作者：晁說之
朝代：宋

僧衣換却朝衣盡，知悔知非恐不任。
磬韻應憐持課罷，香銷當識坐禪深。
芭蕉庭下三身正，蟋蟀床頭百慮侵。
憶我白蓮菴裏士，幾年消息亦沉沉。
致仕後間夜雨
作者：晁說之
朝代：宋

厚矣皇恩得謝休，蕭然白髮更何求。
雨聲中夜生高興，不似官人身外愁。
致仕歸東里
作者：晁說之
朝代：宋

板令懸車欠四年，散關如砥去欣然。
鄭州門首人爭入，誰伴山翁老洧淵。
興盡
作者：晁說之
朝代：宋

興盡未歸增寂寞，却嗟初興到江城。
春愁不逐楊花散，秋恨還同桂影生。
孤學敢期人晤語，危檣何事日崢嶸。
弟兄遊宦俱還舍，朝馬驂驔禁漏聲。
舟中倦甚
作者：晁說之
朝代：宋

櫓聲出入如謳發，晝長夜短睡蛇絕。
紅窗跼蹐天地隘，出向船頭望寒月。
月寒不照孤征人，自與紅鑪得意親。
何日有田吾意得，躬耕壠首待陽春。
舟子語
作者：晁說之
朝代：宋

晁子被放逐，四方何所止。
隨衆到淮口，脱身亂兵裏。
長淮歲暮風，舟楫不得艤。
因之狂雨來，青山白浪底。
風雨與波浪，三者酷鬬靡。
北客怖未嘗，波神得自喜。
舟子言勿怖，此是衝風爾。
前風衝後風，縱神雜横鬼。
吼怒夜潮落，倐忽熟風起。
衝風如小人，熟風若君子。
明日復衝風，又非前之比。
舟子言可賀，此風即當死。
盛大不死者，從何睹神理。
京貫黼攸輩，萬貨他手委。
官知其然歟，幾年干天紀。
神降與人言，化酒幻桃李。
上真怒中華，實錫羯胡祉。
破我諸州鎮，胡陣風從指。
漢兵遂喜北，不走即降矣。
風伯不祐我，豈獨在兹水。
舟子語可書，聊以視知已。
花石題南莊壁
作者：晁說之
朝代：宋

花石倡優樂未央，四維忽絕失皇綱。
敵人便欲吞鄰國，鶴駕知誰從上皇。
雲外安妃情已斷，塵中仙伯恨空長。
豈無撥亂濟時策，久棄蒿萊不得將。
花開未幾忽已落盡戲作
作者：晁說之
朝代：宋

天涯花信誤心期，狼藉殘紅只往時。
怪底小憐渾不睡，夜深惆悵夢周師。
荔枝送郭玄機戲作·其一
作者：晁說之
朝代：宋

禍根妃子嘗珍嗜，今日何須有荔枝。
玉樹後庭那結實，也能亡國更堪悲。
荔枝送郭玄機戲作·其二
作者：晁說之
朝代：宋

荔枝一騎紅塵後，便有漁陽萬騎來。
郭令諸孫今得味，却同羯鼓逞詩才。
莫道
作者：晁說之
朝代：宋

莫道飄零天一涯，安時自勝孰興嗟。
已春庭宇不留雪，逢閏園林無早花。
素履欵遊禪老室，白頭慣見富人家。
胡然齊趙兵戈起，自是司戎好盜誇。
萱草
作者：晁說之
朝代：宋

山中萱草三赤長，山中高人萬事忘。
欲借忘憂汝輩力，世間兒女徒顛狂。
汝亦忘憂非世憂，臨風恐汝亦分將。
願爾忘憂忘終始，莫教老大空悲涼。
落花學義山
作者：晁說之
朝代：宋

春來脉脉去輪囷，滿地飛英委玉塵。
荀令香殘端有意，石家錦碎更堪珍。
目成霄漢星前石，腸斷驪駒掌上人。
我久飄零本憔悴，爲君今日恨輪巾。
葉善養寺簿嘗爲鄜州從事有詩送予至鄜作寄
作者：晁說之
朝代：宋

夫君舊遊地，圁洛我盤桓。
旅夢朱絃斷，荒山白髮寒。
文高驚小阮，達晚在長安。
得慰相思處，瓊瑤落手看。
蒙用諸人韻賦詩見貽復用韻謝之·其一
作者：晁說之
朝代：宋

昔人何事愛吾廬，燕雀鸞凰不並居。
鄉社鳴琴欣日永，宦遊退鶂恨風初。
迷樓賦罷夢何處，雙扇詩成淚不疏。
莫問今朝多白髪，年時曾奏萬言書。
蒙用諸人韻賦詩見貽復用韻謝之·其二
作者：晁說之
朝代：宋

一年幾相作新沙，鼙皷難開上苑花。
顧我何堪鳴玉佩，如君不得侍金華。
隱身思傍懸壺樹，仙馭須求蒙頂茶。
辜負麒麟功業志，只教人喚作詩家。
蓬萊仙
作者：晁說之
朝代：宋

我是蓬萊山上客，暫到人間管春色。
謝家池館縱吟魂，卓氏酒爐迷醉魄。
人間春色将奈何，瀲瀲灧灧濃如波。
歸來說與秦王女，麻姑偷去唱爲歌。
藥裹
作者：晁說之
朝代：宋

藥裹白頭翁，孜孜離亂中。
道從前日證，愁與昔年空。
食足思同飽，時危恥自容。
願将經濟策，上疏大明宮。
行縣途中讀柳子厚詩
作者：晁說之
朝代：宋

征衣窮塞暮冬時，讀盡龍城太守詩。
若使生平詩盡在，濯纓無淚爲君垂。
行藏
作者：晁說之
朝代：宋

行藏本自迷，秋興更淒淒。
風急蛩饒響，雨來雞誤啼。
魚溪青靄散，蓮蕩白雲齊。
却惜安閒地，逋亡志願暌。
西渡
作者：晁說之
朝代：宋

西渡幾回送客，春風今日思家。
我亦歸期可數，休言此是天涯。
西風
作者：晁說之
朝代：宋

秋風幾日過秋關，直訪畸孤海上山。
爲報故山都是舊，可憐留滯不知還。
見諸公唱和暮春詩軸次韻作九首·其一
作者：晁說之
朝代：宋

何處留春意，歌殘燭半紅。
柳斜雙舞破，花落獨書空。
欲作經年别，先驚昨夜風。
烏衣多勝概，此際恨難窮。
見諸公唱和暮春詩軸次韻作九首·其七
作者：晁說之
朝代：宋

芳草搖輕碧，薔薇著小紅。
肯嫌桃葉薄，只恨柳枝空。
夢斷三千里，愁生五兩風。
四時顧家好，作底却言窮。
見諸公唱和暮春詩軸次韻作九首·其三
作者：晁說之
朝代：宋

歎惜芳菲盡，香腮越女紅。
簾垂啼鳥散，鏡掩舞鸞空。
梅短嬌含雨，蓴絲懶倚風。
高歌君輩在，老子奈途窮。
見諸公唱和暮春詩軸次韻作九首·其九
作者：晁說之
朝代：宋

令公頭皓白，執拂妓殷紅。
綺席千觴醉，芳塵一夕空。
顛狂援北斗，飄蕩怨東風。
得意傷春甚，癯儒况路窮。
見諸公唱和暮春詩軸次韻作九首·其二
作者：晁說之
朝代：宋

那識春將暮，山頭躑躅紅。
潮生芳草遠，鳥滅夕陽空。
烏賊家家飯，槽船面面風。
三吳窮海地，客恨極難窮。
見諸公唱和暮春詩軸次韻作九首·其五
作者：晁說之
朝代：宋

五字留春句，如開蜀錦紅。
幽香知不滅，宿恨望來空。
婉娩能揮日，綢繆擬割風。
江淹方思苦，慎莫道才窮。
見諸公唱和暮春詩軸次韻作九首·其八
作者：晁說之
朝代：宋

上苑羣芳外，娑羅二月紅。
妖饒秦女妬，淡蕩越江空。
敢夢鵷鸞侣，徒披草木風。
傳家緗帙在，百巧愧千窮。
見諸公唱和暮春詩軸次韻作九首·其六
作者：晁說之
朝代：宋

春殘留幾日，越女笑蠶紅。
江盡愁何盡，牀空夢不空。
燕多知近海，蝶少爲饒風。
底事吟詩健，吟詩正待窮。
見諸公唱和暮春詩軸次韻作九首·其四
作者：晁說之
朝代：宋

留春留不得，怯去舞衣紅。
那昔河陽暮，唯驚洛浦空。
丹成人奔月，金就鶴乘風。
此恨何能已，盧郎百計窮。
視藴文
作者：晁說之
朝代：宋

飄零海角悟平生，豈料王孫肯遠行。
遲日待君游化國，淒風要我到愁城。
詩書灰燼寧無夢，翰墨馨香尚有情。
聞道東京已返蹕，箕雲緱月得秋耕。
覧古
作者：晁說之
朝代：宋

遙岑不娛人，蒼莽頗愁絕。
東南有斷梁，水寒不可涉。
西闉不欲往，旦暮畏喋褻。
歸來坐北堂，悠然理書策。
之人阿堵中，雖死情不隔。
周公徂東山，仲尼陳蔡厄。
大儒且不遇，小子何足責。
時命姑置之，何爲常促迫。
覽冀亭榴花
作者：晁說之
朝代：宋

長夏清江倚碧岑，人間塵土莫相侵。
榴花不得春工力，顔色何如桃杏深。
觀明道先生桃花菊詩作
作者：晁說之
朝代：宋

歎息天工暫醉時，重陽物色艶陽姿。
便生春思兼秋緒，當日董生宜一窺。
觀逋翁執花曲作
作者：晁說之
朝代：宋

萬國歸隨盡細侯，阿𡡉只解愛揚州。
錦帆明日知何處，不得龍門洛水游。
記夢
作者：晁說之
朝代：宋

山上多曲木，澗底有勁草。
乃知窮達性，多隨勢所到。
此語自夢中，景物殊浩浩。
頗逢平生人，歎息老非少。
獨不偶貴勝，昔見非吾好。
語類紫芝歌，敢不勉蹈道。
孰能憔悴予，著之視同袍。
訪郭圓機不遇
作者：晁說之
朝代：宋

久雨宜新霽，秋光更可憐。
尚嫌鴻鴈近，肯使鹿麑前。
興矚唯高隱，名談盡昔賢。
那知忙事在，曳杖行荒田。
詠老
作者：晁說之
朝代：宋

腳踏浮雲身已老，訪道修行恨不早。
曾見商周全盛時，不及唐虞古風好。
試邁侄所寄冷金牋
作者：晁說之
朝代：宋

不煩鐘鼓强吹蕭，自有詩書共欝陶。
暖玉何年來比德，冷金即日得抽毫。
詩一首
作者：晁說之
朝代：宋

泗濱浮石豈不好，怊悵上方承眷時。
今日道傍誰著眼，女牆猶得擲胡兒。
說之復兼二公而作圓機既同邪籍之契顯夫又與僕元豐五年登科事相類時曾子固坐失考罰銅三十斤後爲先人語之甚詳
作者：晁說之
朝代：宋

波臣好蕩箕風急，浮世誰爲自必人。
顧我高飛摧短翮，念君闊步躓長紳。
一枝青桂憎兄好，三府丹書重友因。
近接語言遙夢寐，共將白髪傲芳春。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其一
作者：晁說之
朝代：宋

布種無多寡，收穫幾豐凶。
老農知歲異，遠賈務日同。
孰是勉無德，莫非矜有功。
君何謝事早，兩世有四公。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其一〇
作者：晁說之
朝代：宋

能老彼形骸，孰疲此精神。
繄其抱病客，只是苦吟身。
少出便十首，高興感五辰。
嗟予强屬和，汲思如井輪。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其七
作者：晁說之
朝代：宋

迷行常坎壈，守道自熙怡。
伐蛟不恃力，刺虎寜用機。
華屋非所尚，茅楹豈不宜。
未覺覆盂安，詎知累卵危。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其三
作者：晁說之
朝代：宋

潁川美鳯凰，淮陽盛股肱。
皇恩既布濩，清羸亦作興。
自知同涇渭，孰覺異鷃鵬。
巍巍君子堂，而我得先登。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其九
作者：晁說之
朝代：宋

君少我十歲，憐我空老大。
期君到雲霄，遺我餘謦欬。
忽先辭漢禄，孰從仰周賚。
顧惟神所勞，何論心乎愛。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其二
作者：晁說之
朝代：宋

念公多疾病，使我頻驚愕。
可恃膽氣大，何憂腠理薄。
九丹詎淩空，八石聊扶弱。
無煩問安否，冘冘亦自若。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其五
作者：晁說之
朝代：宋

衮冕有人妖，鐘鼓成國蠧。
可憐淩霜幹，不作濟川具。
三易朝吾車，六詩暮吾輔。
豈亦不自娛，菊徑而蘭畝。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其八
作者：晁說之
朝代：宋

渡江慎且無，登樓戒亦莫。
有如鶴乘軒，便類燕巢幕。
此君如寶玉，百火不一爍。
又復如衢樽，醉不謝所酌。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其六
作者：晁說之
朝代：宋

末宦從遠投，沈痾得此心。
願言麯神降，何用官鬼臨。
幽興落醴浦，清夢繞崧岑。
使我既慚昔，奈何復愧今。
說之方憂韓公表大夫疾遽致仕乃蒙傳視送陳州王樞密詩十首意典辭麗忻喜輒次韻和呈以公若登台輔臨危莫愛身爲韻·其四
作者：晁說之
朝代：宋

人間陳五鼎，天上應三台。
顧我幽居人，卒歲事田萊。
首種既已薄，時雨又復乖。
身事尚如此，與世宜不諧。
說之有庭珪真墨一爲儀真賊所焚伏蒙二十二叔特以真墨見惠因喜出意表輒賦詩申謝
作者：晁說之
朝代：宋

黄瓜忌三摘，吾臂醫九折。
有如老商胡，何言問折閲。
兒藏廷珪墨，賊火出烈烈。
是時干戈起，髑髏積不血。
寧復有此物，硯北伴白髮。
叔父曰賜汝，可憂百如結。
矧此微物者，戲劇論巧拙。
拜吾叔父賜，理亂聞一轍。
再拜叔父賢，世珍視不屑。
百拜叔父意，兒學安得輟。
談易寄壯輿
作者：晁說之
朝代：宋

拂拭塵埃藝靡它，象中繫外得婆娑。
何人爲我易弟子，淚落一朝翻九河。
請休致後閒書
作者：晁說之
朝代：宋

折軸迷邦漫問津，行藏不斷只因循。
那知老作邊城守，好去閒爲負郭人。
細向舊圖逢景色，偶因掘筆得精神。
舉軍追恨成何事，可笑將軍走解巾。
謀歸寄陽翟李九呂十四兄
作者：晁說之
朝代：宋

着身到雍隙，故人在陽翟。
白髮何冉冉，清夢徒歷歷。
有美李将軍，詩是萬人敵。
家封異姓王，身老二千石。
呂侯幾世來，蟬冕必踵跡。
如何此孫賢，早饑而晏食。
門前潁水流，屋上嵩山色。
天以延二老，世人何用識。
祇應爾日來，爲我長歎息。
我嘗從之遊，何難此投幘。
籬下菊黄時，鴈背俯可即。
嶽寺講時鐘，婆娑且連屐。
謁嶽廟
作者：晁說之
朝代：宋

吳楚江淮接海濤，百龍有職驅黿鼇。
空中甍桷森然見，天上雲霓不得高。
穆穆冕旒嚴帝制，紛紛牲幣自神臯。
不知嶽帝從何帝，要是天曹各有曹。
南極祝融炎劍戟，東方太皥却旌旄。
若容羲仲篡羲叔，亦許帝舜囚帝堯。
牛斗吾鄉如失位，奎婁魯野豈専朝。
人間職分已顛倒，願正天紀尊嶤嶤。
謝乾明滋老送炒團
作者：晁說之
朝代：宋

蓼花散畔輕盈意，炒米團邊笑語親。
多謝稻畦磨衲老，十方撮聚戲閒人。
謝仲長通判朝議兄惠顧渚茶
作者：晁說之
朝代：宋

天子不嘗陽羨茶，二百年餘吾儂咨嗟。
可是吾儂咨嗟休，濤江春色遠含羞。
趙卿老矣刺史半，緘題寄我甬水頭。
故副委員長不敢西爭去貴嗜，最宜東來同羈愁。
人生趣尚有窮達，草木還亦如人不。
誰家棄婦泪未乾，忍對孤鴻暮影寒。
趙卿蝦菜且良食，莫教歸夢到長安。
謝周同年通叟詩卷
作者：晁說之
朝代：宋

周郎既老曲不顧，自作吳音歌白苧。
二三名勝能知音，傖翁得之嗟已暮。
玩之在手一載讀，愈見佳處心愈妒。
君乎瘖休無復鳴，我宜如許他宜慮。
鄉曲豫章皆奇才，直上千尺已摧去。
謝圓機梅子
作者：晁說之
朝代：宋

雲隨枉渚月，依嵐末宦低。
頭幾不堪顧，我傖翁宜塞。
北因君梅子，憶江南君乎。
學問二劉比，南北該通酸。
謝圓機送梅
作者：晁說之
朝代：宋

何事新梅度玉溪，應憐泯默與詩題。
少年曾賦宋開府，老大無如羯鼓迷。
謝圓機除祟賦
作者：晁說之
朝代：宋

祟鬼當年曾暫解，賦成今日永嘉祥。
無煩鑄鼎圖羣象，可笑時儺逐畢方。
蕩滌辭源能澎濞，誅鋤筆陣更光芒。
此身强健餘何事，枉是靈均嘆國殤。
謝圓機靈山芍藥
作者：晁說之
朝代：宋

靈山芍藥誰銷得，我是靈山授記人。
貪蝶惏蜂莫來到，更須作供老夫身。
謝季和朝議牡丹
作者：晁說之
朝代：宋

侍無童子懶焚香，君送花來恨便忘。
盡日清芬與風競，熏爐漫使令君狂。
謝季左司筆墨
作者：晁說之
朝代：宋

韓揚州，蕭劍州，相忘終日夢悠悠。
何如微季掾三府，國譽鄉評坐以收。
不忘筆墨高人興，爲道明珠無昧不。
謝徐師川寄江茶四小瓶
作者：晁說之
朝代：宋

舉世卑陬鬭小車，若人何處逞豪華。
夢魂恨着後庭樹，詩句清餘雙井茶。
默默嘲雄舒錦綉，申申罵屈雜龍虵。
不煩更籍韋弦力，望出河東性不奢。
謝景修惠洞庭春色
作者：晁說之
朝代：宋

洞庭春色何年賦，越國王孫幾種愁。
今日忽親鸚鵡杓，當家餘韻落芳洲。
謝曾廸功松皮冠
作者：晁說之
朝代：宋

松皮冠贈松山客，慚愧紅塵赤日中。
好向浮雲傍歸路，定應賸聽入琴風。
謝沈次律水枕
作者：晁說之
朝代：宋

沈侯筆力鼎可扛，左手截取吳淞江。
折流來此一尺枕，指麾巨鰐回濤瀧。
平生性不好長物，舉以遺我嗟無雙。
呼兒快取蘄笛簟，掃除塵榻移當窗。
隨眠置我丘壑裏，始信孫郎真枕水。
我生不出長安城，四十二年塵況耳。
領君此枕何瀟然，睡起醒心如一洗。
謝程致道監丞以秋夜直舍二詩相視并簡蘇在廷少監
作者：晁說之
朝代：宋

秋風雖云高，不到建章宮。
巨麗發妙思，翰墨争豪雄。
移子范舟興，入此潘廬中。
詩成到誰手，蠒面絲髮翁。
豈不憐此老，氣薾志亦窮。
聊以壮觀之，行潦落長虹。
低頭謾漠北，攘臂徒遼東。
自娛蓬蒿興，敢傍珪璧叢。
清時難但已，有感如霜鐘。
慎莫視蘇子，是更得家風。
謝藴文承議陽關圖
作者：晁說之
朝代：宋

邂逅故人逃難處，王孫氣象獨升平。
詩吟摩詰如無味，畫到陽關别有情。
謝藴文水仙花
作者：晁說之
朝代：宋

飄零塵俗客，再見水仙花。
清芬二十載，饒殺蘭杜家。
謝藴文薺菜餛飩
作者：晁說之
朝代：宋

無奈國風怨，薺荼論苦甘。
王孫舊肥羜，湯餅亦多慚。
謝邵三十五郎博詩卷
作者：晁說之
朝代：宋

我嘗爲曆學，上元要極遠。
上元有遠邇，疏密出早晚。
顧惟爾大父，皇極探其本。
唐堯上百代，日月來滚滚。
因之知百索，孰可妄憎噂。
子前視我詩，與子論詩壺。
子詩既煥爛，我言得安穩。
爲子極源流，無難如瓴建。
風雅闢大田，騷些助鋤墾。
曹劉鮑謝輩，風雨得藨蓘。
閒居既識陶，詠懷宜知阮。
不有鮑與謝，白也胡婉娩。
苟無阮與陶，蘇州曷息偃。
上下曹劉來，少陵自益損。
豈易少陵學，浪走徒多踠。
況復爾來人，不竈而市飯。
大兒誇蘇豪，小兒争黄謇。
詎知韓柳先，學大忘赫烜。
餘事五七言，朝鸞參暮鶠。
又如萬仞姿，松巖絕蘭畹。
念彼形似徒，澀舌吞枯菌。
何人分詩文，兩隊有魴鱒。
子早知此病，我語出復返。
何以謝子勤，王道不可緩。
凛凛易春秋，南面儼龍衮。
禮書朝萬邦，寶輅粲朱幰。
顔曾侍珪璋，荀孟陳干盾。
老漫憐驥櫪，壮當勇虎圏。
明朝役高興，蜀道横碧巘。
我實愛子才，語長情繾綣。